**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙH΄- ΣΥΝΟΔΟΣ Α΄**

**ΕΠΙΤΡΟΠΗ ΤΟΥ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ**

**ΚΑΙ ΕΛΕΓΧΟΥ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

Στην Αθήνα, σήμερα, 12 Νοεμβρίου 2019, ημέρα Τρίτη και ώρα 15.15΄, στην Αίθουσα **«**Προέδρου «Προέδρου Γιάννη Νικ. Αλευρά» (151)του Μεγάρου της Βουλής, συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης: Συζήτηση επί των σχεδίων νόμων του Υπουργείου Οικονομικών:

α) «Κύρωση του Απολογισμού του Κράτους, οικονομικού έτους 2017».

β) «Κύρωση του Ισολογισμού του Κράτους, οικονομικού έτους 2017».

Στη συνεδρίαση παρέστη ο Υφυπουργός Οικονομικών κ. Θεόδωρος Σκυλακάκης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Καββαδάς Αθανάσιος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μπούγας Ιωάννης, Μπουκώρος Χρήστος, Παπαδημητρίου Χαράλαμπος, Σπανάκης Βασίλειος – Πέτρος, Τσαβδαρίδης Λάζαρος, Αλεξιάδης Τρύφων, Μαμουλάκης Χαράλαμπος (Χάρης), Μωραΐτης Αθανάσιος, Παπανάτσιου Αικατερίνη, Συρμαλένιος Νικόλαος, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος και Λογιάδης Γεώργιος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η δεύτερη συνεδρίαση της Επιτροπής του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους. Το θέμα της ημερήσιας διάταξης είναι η συζήτηση επί των σχεδίων νόμων του Υπουργείου Οικονομικών για την κύρωση του Απολογισμού και Ισολογισμού του Κράτους, του οικονομικού έτους 2017.

Ως προς την ημερήσια διάταξη, θέλω να σας ενημερώσω ότι στις 21 Νοεμβρίου του 2018 κατετέθησαν από τον πρώην Υπουργό Οικονομικών κ. Ευκλείδη Τσακαλώτο, ο Απολογισμός του Κράτους οικονομικού έτους 2017 και ο Ισολογισμός του Κράτους επίσης οικονομικού έτους 2017, σύμφωνα με τα οριζόμενα στο άρθρο 79 παρ.7 του Συντάγματος.

Σύμφωνα με την παρ.1 του άρθρου 122 του Κ.τ.Β. «ο απολογισμός και ο γενικός ισολογισμός του Κράτους, συνοδευόμενα από την κατά το άρθρο 98 παρ.1 περ. ε΄ του Συντάγματος έκθεση του Ελεγκτικού Συνεδρίου, υποβάλλονται στη Βουλή το βραδύτερο μέσα σε ένα έτος από τη λήξη του οικονομικού έτους».

Σύμφωνα με την παρ. 3 του άρθρου 122 του Κ.τ.Β. «H Επιτροπή, αφού λάβει γνώση της έκθεσης του Ελεγκτικού Συνεδρίου και των διευκρινίσεων που έχουν τεθεί υπόψη της Βουλής κατά τη διαδικασία του άρθρου 31Α παράγραφος 1 του Κανονισμού της Βουλής, εξετάζει τον απολογισμό και το γενικό ισολογισμό του Κράτους σε δύο συνεδριάσεις και συντάσσει σχετική έκθεση, σύμφωνα με το άρθρο 121 παράγραφος 11».

Επίσης σύμφωνα με την παρ.4 του άρθρου 122 του Κ.τ.Β. «ο απολογισμός και ο γενικός ισολογισμός του Κράτους συζητούνται εντός ενός (1) έτους από την υποβολή τους στη Βουλή».

Για την οργάνωση της διαδικασίας, θα δοθεί ο λόγος στους Εισηγητές και τους Ειδικούς Αγορητές των κομμάτων για 15΄ και στη συνέχεια στους Βουλευτές που θα εγγραφούν στη λίστα των ομιλητών για 7΄.

Το λόγο έχει ο κ. Χαράλαμπος (Μπάμπης) Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας)**: Κυρίες και κύριοι συνάδελφοι, συζητάμε σήμερα για τον Ισολογισμό του Κράτους κατά το 2017, δηλαδή τα όσα συνέβησαν προ δύο ετών.

Θεωρητικά, παρά πρακτικά, το Σύνταγμα στο άρθρο 79 και ο Κανονισμός της Βουλής στο άρθρο 122 προβλέπουν ότι η Βουλή μπορεί να ασκήσει, μέσω της παρούσης διαδικασίας, καλύτερο έλεγχο, συμπληρωματικό προς άλλες λειτουργίες της, επί των αποτελεσμάτων της εκτέλεσης του προϋπολογισμού. Προφανώς αυτό δεν ισχύει, τουλάχιστον όχι όπως θα το ευχόταν ο συνταγματικός νομοθέτης και, τολμώ να πω, ο πολίτης- ψηφοφόρος.

Η σημερινή μας συζήτηση καλό είναι να λαμβάνει χώρα ταχύτερα, και όχι να καλούμαστε να συζητήσουμε αυτά τα ζητήματα σχεδόν δύο χρόνια από τη λήξη του εξεταζόμενου οικονομικού έτους. Όταν μάλιστα η πρόβλεψη είναι ότι Απολογισμός και Ισολογισμός υποβάλλονται εντός έτους, όχι όμως στο παραπέντε της εκπνοής του χρόνου και όταν το Υπουργείο Οικονομικών θυμάται ότι δεν μπορεί να ψηφίσει προϋπολογισμό παρά μόνο όταν έχει ψηφίσει τον απολογισμό και τον ισολογισμό. Περίπτωση, η οποία ισχύει τα τελευταία χρόνια. Παλιά δεν ίσχυε ούτε αυτό.

Κατά το οικονομικό και δημοσιονομικό έτος 2017, αποτυπώνεται ξεκάθαρα κατά τη γνώμη μου και αυτό δείχνει ο ισολογισμός πίσω από την ψυχρή λογική των οικονομικών στοιχείων, η συνέχιση και παράταση της καταστροφικής περιπέτειας που έζησε η χώρα μας μετά το 2015.

Το 2017 η οικονομία αναπτύχθηκε κατά 1,4%. Αυτό είναι γνωστό. Πόσο είχε προβλέψει η Κυβέρνηση; Σχεδόν το διπλάσιο 2,7%, αφού προηγουμένως είχε καταστραφεί η καλή πορεία που ακολούθησε η χώρα μετά την έξοδο από το χειρότερο σημείο της ύφεσης, που ήταν το 2011. Ακολουθήστε παρακαλώ τα στοιχεία: πτώση του ΑΕΠ κατά 9,1% το 2011. Δεν είχε ξαναγίνει, ίσως στον πόλεμο κ. Υπουργέ. Μικρότερη μείωση κατά 7,3% το 2012. Ακόμη μικρότερη το 2013, κατά 3,2% και, το 2014, επιτέλους, μία αύξηση, μικρή αλλά πραγματική, κατά 0,7%. Η πορεία είναι πορεία εξόδου από την κρίση. Βάλτε, για όποιον δεν με πιστεύει, παρακαλώ τις κουκίδες σε ένα διάγραμμα και θα δείτε ότι το 2015 έπρεπε να είναι έτος επιστροφής σε ταχύτερη ανάπτυξη. Διότι όλη η καμπύλη δείχνει ότι πάμε προς τα πάνω.

Να τονίσω επίσης, ότι τα χρόνια 2013-14 ήταν τα μόνα χρόνια των μνημονίων που η Ελλάδα υπερκάλυπτε τους στόχους ανάπτυξης που είχαν τεθεί στους προϋπολογισμούς και στο υποχρεωτικό πρόγραμμα, το «μνημονιακό» λεγόμενο.

Τι έγινε όμως έκτοτε και πώς μπήκαμε στο 2017; Από αυτό το μομέντουμ, που ήταν σημαντικό όπως εξήγησα, η χώρα πέρασε στο γνωστό καταστροφικό πρώτο εξάμηνο του 2015, μπήκαμε πάλι σε ύφεση, με τα capital controls, την σκληρή συμφωνία του τρίτου μνημονίου με τους εταίρους τον Αύγουστο του ιδίου έτους, την ύφεση που διήρκησε δύο έτη, τα δύο έτη που ακολούθησαν, την απώλεια του δωρεάν χρήματος για την χώρα μας, όπως και άλλες χώρες της ευρωζώνης πήραν από το γνωστό Q3, την ποσοτική χαλάρωση της ΕΚΤ και τη βύθιση οικογενειών και τραπεζών στα απλήρωτα δάνεια.

Ας δούμε λίγα στοιχεία από τον ισολογισμό για το 2017:

Ο προϋπολογισμός, επαναλαμβάνω, προέβλεπε ανάπτυξη 2,7%, το τελικό νούμερο ήταν περίπου στο μισό, 1,4% του ΑΕΠ. Άρα, από εξαρχής τα προβλήματα υπάρχουν. Διότι, όταν έχεις το μισό ΑΕΠ ρυθμό αύξησης από αυτό που έχεις υπολογίσει, δεν μπορεί τα υπόλοιπα στοιχεία να σου βγουν σωστά.

Η ιδιωτική κατανάλωση είχε γραφτεί ότι θα αυξηθεί κατά 1,8%. Τελικά έκλεισε στο 0.9%, δηλαδή και πάλι στο μισό.

Να δούμε όμως και κάποιες άλλες παρατηρήσεις από την εξαιρετική έκθεση του Ελεγκτικού Συνεδρίου επί του Απολογισμού. Αν και η χώρα βρισκόταν σε ανάπτυξη το 2017, τα έσοδα του κράτους μειώνονται κατά περίπου 2,3 δισεκατομμύρια ευρώ. Εξ’ αυτού του λόγου όσο απαλή και αν είναι η διατύπωση, όπως είναι φυσικό για ένα δικαστικό, το Ελεγκτικό Συνέδριο είναι ένα από τα ανώτατα δικαστήρια της χώρας.

Τα έσοδα από τον φόρο φυσικών προσώπων είναι μικρότερα κατά 1,1 δισεκατομμύρια ευρώ.

Ο ΦΠΑ έχασε 350 εκατομμύρια ευρώ γεγονός που τονίζει την παταγώδη αποτυχία της προηγούμενης κυβέρνησης στην πάταξη της φοροδιαφυγής.

Τα έσοδα από πώληση μετοχών επιχειρήσεων εισηγμένων στο χρηματιστήριο, ήταν 4 εκατομμύρια ευρώ έναντι του στόχου 309 εκατομμύρια ευρώ.

Το πρόγραμμα αποκρατικοποιήσεων έμεινε πίσω κατά 748 εκατομμύρια ευρώ.

Η μεγαλύτερη και εξαιρετικά σπουδαία - και νομίζω ότι όλοι θα συμφωνήσετε μαζί μου - απόκλιση εμφανίζεται στα έσοδα από την Ευρωπαϊκή Ένωση: τα κοινοτικά προγράμματα ήταν κάτω κατά 2.000 εκατομμύρια, δηλαδή 2 δισεκατομμύρια ευρώ.

Τελικά, το ακόμη χειρότερο, γιατί πάντα υπάρχει κάτι χειρότερο, για τους πολλούς ήταν ότι άλλη πολιτική είχε υποσχεθεί ο προϋπολογισμός άλλη πολιτική αποτυπώθηκε με τον ισολογισμό στο κρισιμότατο ζήτημα των φόρων και των περικοπών του εισοδήματος.

Μια πολιτική που υπερφορολογεί τους πολίτες και τις επιχειρήσεις. Σκληρή λιτότητα όλα-για-όλα προκειμένου να υπάρξουν υπερπλεονάσματα, τα οποία δεν είχαν γραφτεί, με μόνο πολιτικό και κομματικό όφελος τη μοιρασιά πενιχρών επιδομάτων, ενός τμήματος των υπερπλεονασμάτων. Γιατί, έπρεπε να συμφωνήσουν και οι πιστωτές και αυτοί δεν συμφώνησαν, όπως γνωρίζουμε ακόμη λίγο πριν τις εκλογές. Ο Ισολογισμός δείχνει ότι τελικώς δεν ήταν αληθή αυτά που είχαν διαβεβαιωθεί, πως τα έσοδα του υπερπλεονάσματος θα προέρχονταν από την πάταξη της φοροδιαφυγής και του λαθρεμπορίου. Είχατε πει, στον προϋπολογισμό 2017 ότι θα εισπράξουμε 3.000 εκατομμύρια (3 δισεκατομμύρια) φοροδιαφυγή σε 6 μήνες και εισπράξαμε μόλις 100 εκατομμύρια και αυτό σε διάστημα 30 μηνών. Το ποσοστό επιτυχίας εν προκειμένω είναι 3%-4% και σε πολλαπλάσιο χρόνο.

Τα υπερπλεονάσματα ήρθαν κυρίως από την απειλή και την πραγματοποίηση κάποιων κατασχέσεων στους πολίτες και στις επιχειρήσεις.

Καταστροφική ήταν και η υποεκτέλεση του Προγράμματος Δημοσίων Επενδύσεων, κύριε Πρόεδρε. Μειώθηκε κατά 800 εκατομμύρια το πρόγραμμα μέσα στη χρονιά και ήταν λιγότερες από τον στόχο κατά 2 και κάτι δισεκατομμύρια ευρώ.

Υπήρξε και μια επιτυχία. Το 2017 είναι το έτος κατά το οποίο, ο κυβερνητικός συνδυασμός, η κυβερνητική πλειοψηφία έγιναν οι «καλοί μαθητές» των Ευρωπαίων. Στα μάτια των δανειστών το 2017 ήταν ένα καλό έτος. Η Κυβέρνηση τότε υπήρξε αρίστη. Αντί να περιοριστείτε στον στόχο για πρωτογενές πλεόνασμα 1,75% , που είχε γραφτεί και είχε γίνει παραδεκτό και το είχε ψηφίσει και η Βουλή, το πήγατε στο 2017 στο 3,9%, χωρίς να το μάθει κανείς ποτέ, παρά μόνο απολογιστικά. Η Βουλή φαντάζομαι θα ήταν η τελευταία. Πρόκειται για τουλάχιστον 4 δισεκατομμύρια ευρώ που χάθηκαν σε ρευστότητα, υπερβολικούς φόρους και σε υποχρηματοδότηση των κοινωνικών δαπανών.

Αυτά είναι μερικά από τα αποτελέσματα που περιγράφουν απτά την ζοφερή πραγματικότητα που ζήσαμε το 2017. Ο Ισολογισμός του Κράτους για τους πολίτες έγειρε στην πλευρά των φόρων, της ύφεσης, της ανεργίας και της απογοήτευσης. Γι’ αυτό η Ελλάδα ήταν η μόνη χώρα στην Ευρωζώνη που συνέχισε να υποφέρει από την ύφεση στη διετία 2015- 2016, με αποτέλεσμα το 2017 να είναι ένα ακόμη χαμένο έτος, αντί να είναι η χρονιά που θα αφήναμε πίσω, για τα καλά, τη μεγάλη κρίση.

Παρά ταύτα, επειδή φαντάζομαι ο εδώ παριστάμενος Υφυπουργός Οικονομικών δεν θα ήθελε ποτέ να με ακούσει να εισηγούμαι το αντίθετο, εισηγούμαι την ψήφιση του Απολογισμού και Ισολογισμού του 2017.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας):** Ευχαριστώ κύριε Πρόεδρε. Κυρίες και κύριοι συνάδελφοι, καλούμαστε να κυρώσουμε σήμερα τον Απολογισμό και τον Ισολογισμό του Κράτους για το οικονομικό έτος 2017. Μια διαδικασία τυπική και επαναλαμβανόμενη κάθε χρόνο και με μικρή σημασία, αφού δεν βοηθάει στη σύνταξη του επόμενου προϋπολογισμού. Παρόλα αυτά έχει κάποιες επισημάνσεις και κατευθύνσεις που αξίζει να αναφερθούν.

Με τον Απολογισμό παρουσιάζονται τα στοιχεία της εκτέλεσης του κρατικού προϋπολογισμού και επιτελείται η λογοδοσία της Κυβέρνησης αναφορικά με τις αρχικές προβλέψεις. Με τον Ισολογισμό η κατάσταση χρηματοοικονομικής θέσης και τις λοιπές χρηματοοικονομικές καταστάσεις, παρουσιάζεται μια δομημένη απεικόνιση της χρηματοοικονομικής θέσης, της χρηματοοικονομικής επίδοσης και των ταμειακών ροών για την κεντρική διοίκηση, σύμφωνα με το ισχύον λογιστικό σύστημα της διπλογραφικής λογιστικής τροποποιημένης ταμειακής βάσης.

Η πολιτική συγκυρία βεβαίως σήμερα είναι τελείως διαφορετική, αφού πλέον έχει αναλάβει η Κυβέρνηση της Ν.Δ., που όσα χρόνια ήταν Κυβέρνηση ο ΣΥΡΙΖΑ, ουδέποτε είπε ούτε ένα καλό λόγο, ουδέποτε δε διαπίστωσε μια πρόοδο, παρά καταστροφολογούσε και κάποιες φορές υπονόμευε τις προσπάθειές μας. Σήμερα ο Εισηγητής της Πλειοψηφίας, ο κ. Παπαδημητρίου, αναφέρθηκε στα καταστροφικά χρόνια του ΣΥΡΙΖΑ, ξεκινώντας από το 2015. Ξέχασε όμως να πει, ότι το Γενάρη του 2015 που ανέλαβε η κυβέρνηση του ΣΥΡΙΖΑ, δεν είχε κλείσει η πέμπτη αξιολόγηση, δεν υπήρχε το e-mail Χαρδούβελη, το οποίο ήταν σε διαπραγμάτευση και προέβλεπε μια σειρά ακόμα περικοπές σε μισθούς, συντάξεις και δημόσια αγαθά. Παραλάβαμε ταμεία άδεια που έφθαναν μέχρι το τέλος του Φεβρουαρίου να πληρωθούν οι μισθοί και οι συντάξεις. Όλα αυτά ο κ. Παπαδημητρίου τα θεωρούσε ότι είναι στοιχεία, ότι πλέον αρχίζαμε και ξεπερνούσαμε την κρίση, βεβαίως χωρίς να λέει πως θα έκλειναν οι επόμενες αξιολογήσεις και με τι μέτρα θα έκλειναν. Θεωρεί ότι θα είχαμε μπει πολύ πιο γρήγορα σε αναπτυξιακή τροχιά.

Μιλούσε μέχρι τέλους λοιπόν η Ν.Δ. για τέταρτο μνημόνιο και για όλα αυτά διαψεύστηκε πανηγυρικά. Τι έκανε όλα αυτά τα χρόνια; Απλώς λαΐκιζε και όπως χαρακτηριστικά λέει και το επανέλαβε και ο Εισηγητής της Ν.Δ., η οικονομία πάει καλά, τα επιτόκια πέφτουν, όχι γιατί ο ΣΥΡΙΖΑ έκανε τιτάνια προσπάθεια να κερδίσει και να ανακτήσει την αξιοπιστία της χώρας αναλαμβάνοντας δυσανάλογο βάρος, όχι γιατί ο ΣΥΡΙΖΑ έβαλε το εκτροχιασμένο τρένο στις ράγες, αλλά γιατί οι αγορές προσδοκούσαν ότι θα έρθει η Κυβέρνηση της Ν.Δ. και επειδή ήρθε, στρώνουν ροδοπέταλα και κόκκινα χαλιά, χωρίς να βλέπουν και να υπολογίζουν τι έγινε όλα αυτά τα χρόνια.

 Η Κυβέρνηση του ΣΥΡΙΖΑ και προφανώς οι θυσίες του ελληνικού λαού ήταν αυτή που κέρδισε την αξιοπιστία της χώρας και σας έχει αφήσει δημοσιονομικό χώρο να κινηθείτε πάνω στα έτοιμα. Μη ξεχνάμε και το «μαξιλάρι» των 37 δισεκατομμυρίων, όσο και αν δεν θέλετε να το παραδεχτείτε. Και αυτό έγινε γιατί παρόλο τον επώδυνο συμβιβασμό του 2015, υπήρξε ένας σοβαρός σχεδιασμός και όλοι οι προϋπολογισμοί ακολούθησαν αυστηρά αυτό το σχεδιασμό. Ποιος ήταν αυτός ο σχεδιασμός; Η υλοποίηση του τρίτου προγράμματος και η τήρηση των δεσμεύσεων. Πρωτόγνωρο για μια ελληνική κυβέρνηση.

Σ’ αυτή την κατεύθυνση κινήθηκαν όλοι οι προϋπολογισμοί 2016-2019 και ο ΣΥΡΙΖΑ σ’ αυτό το αυστηρό πλαίσιο έφερε και πολιτικές ελάφρυνσης και κοινωνικής προστασίας. Βεβαίως, είναι αλήθεια ότι υπήρχαν δύσκολα δημοσιονομικά μέτρα με αυστηρούς δημοσιονομικούς στόχους, αλλά βέβαια, υπήρχαν λόγω της δικής μας πολιτικής βούλησης και περιθώρια για εφαρμογή πολιτικών ελάφρυνσης και κοινωνικής προστασίας. Κοινωνικό επίδομα αλληλεγγύης, κοινωνικό μέρισμα, ενίσχυση παιδείας, υγείας, έρευνας. Και όλα αυτά έγιναν καταφέρνοντας να επιτύχουμε τους στόχους των δημοσιονομικών πλεονασμάτων. Αυτή είναι η πραγματικότητα, κυρίες και κύριοι, και όχι κάποιες φαντασιακές παραδοχές , τις οποίες μέχρι πρόσφατα έλεγαν και μιλούσαν για τέταρτο μνημόνιο, όταν οι ίδιοι ήρθαν με το προσχέδιο του Προϋπολογισμού του 2020 να παραδεχτούν ότι έχουμε βγει από τα προγράμματα και ότι ουσιαστικά είμαστε σε ένα δρόμο τροχιάς ανάπτυξης.

Αμφισβητήσατε επίσης την καθαρή έξοδο. Προφανώς είμαστε σε αυστηρό έλεγχο, όπως όλα τα κράτη της Ε.Ε.. Ενώ όλοι σας διαψεύδουν κι εσείς διαψεύδετε τους εαυτούς σας, ότι πλέον έχουμε βγει από το πρόγραμμα. Η σημερινή εικόνα είναι κεραυνός εν αιθρία; Όχι, είναι προϊόν μιας πολύ συγκεκριμένης διαδρομής. Αξιοπιστία κερδίζετε μέσα από την σκληρή προσπάθεια, την υπευθυνότητα και την τήρηση των λόγων, με πράξεις και αυτό είναι που αποτυπώνεται στον Απολογισμό - Ισολογισμό του 2017, όπως αυτό ήταν και στον αντίστοιχο του 2016 και προφανώς και τα επόμενα χρόνια, έως ότου είχαμε τη διακυβέρνηση της χώρας.

 Η πραγματικότητα, επίσης σας εκθέτει, διότι η στόχευση της Κυβέρνησής μας ήταν να συνδυάσει την δημοσιονομική υπευθυνότητα με την κοινωνική δικαιοσύνη και την ανακατανομή των βαρών και στο μέτρο του δυνατού στέφθηκε από επιτυχία. Οι δημοσιονομικές επιδόσεις συνέβαλαν καθοριστικά στην αποκατάσταση της διεθνούς αξιοπιστίας προς την διαχείριση των δημόσιων οικονομικών της χώρας, την άρση της οικονομικής αβεβαιότητας και την εμπέδωση κλίματος εμπιστοσύνης στην οικονομία, την αναβάθμιση της πιστοληπτικής ικανότητας και τη σημαντική αποκλιμάκωση του κόστους δανεισμού του ελληνικού δημοσίου και εν τέλει την επιτυχή ολοκλήρωση και έξοδο από το πρόγραμμα οικονομικής προσαρμογής του Ευρωπαϊκού Μηχανισμού Σταθερότητας τον Αύγουστο του 2018.

Αν θέλουμε πραγματικά να κάνουμε μια δυναμική παρακολούθηση και μια δυναμική αξιολόγηση του Ισολογισμού του 2017, πρέπει να τον δούμε ενταγμένο στο συνολικό πλαίσιο ενός πολιτικού σχεδιασμού, ο οποίος ήρθε μετά τις δεύτερες εκλογές του Σεπτεμβρίου του 2015. Θυμίζω ότι ο Προϋπολογισμός του 2017 καταρτίστηκε στα πλαίσια των δεσμεύσεων του τρίτου, και όπως αποδείχθηκε, τελευταίου μνημονίου.

Παρόλα αυτά είναι πολύ χρήσιμο να δούμε τι έγινε το 2017 στη χώρα. Το 2017 η χώρα επέστρεψε σε θετικούς και διατηρήσιμους, όπως αποδείχτηκε, ρυθμούς ανάπτυξης. Για πρώτη φορά κατά την τελευταία οκταετία παρατηρείται μικρή ονομαστική αύξηση του ΑΕΠ, κατά ποσοστό 1% σε σχέση με το προηγούμενο οικονομικό έτος. Το ΑΕΠ κατά το 2017 εμφανίζεται αυξημένο κατά 3.536 εκατομμύρια ευρώ σε σχέση με το 2016. Το ΑΕΠ της χώρας σε τρέχουσες τιμές το έτος 2017 ανήλθε σε 177.735 εκατομμύρια ευρώ κατώτερο από το προβλεπόμενο ΑΕΠ ποσού 180.817 εκατομμύρια ευρώ. Το ΑΕΠ έτους 2017 είναι μικρότερο κατά 53.907 εκατομμύρια ευρώ σε σχέση με το ΑΕΠ έτους 2009, ύψους 231.642 εκατομμύρια ευρώ σε τρέχουσες τιμές, γεγονός που αντιστοιχεί σε μείωση του ΑΕΠ σε σχέση με το 2009 κατά 23,27%. Προφανώς αυτή η μείωση δεν οφείλεται στην πολιτική του ΣΥΡΙΖΑ, αν και το έτος 2017 παρατηρείται μία μικρή αύξηση του ΑΕΠ, σε σχέση με το έτος 2016 και αντίστοιχα μείωση του δείκτη δημοσίου χρέους προς το ΑΕΠ στο 184,94% έναντι 187,35%, το 2016.

Το πρωτογενές αποτέλεσμα του Κρατικού Προϋπολογισμού, έσοδα μείον έξοδα, εξαιρουμένων των τόκων, διαμορφώθηκε θετικά στο ποσό των 1.290 εκατομμύρια εύρω έναντι ελλείμματος ύψους 618 εκατομμυρίων το 2016, έναντι των αρχικών προβλέψεων του προϋπολογισμού παρουσιάζεται βελτιωμένο κατά 1.846 εκατομμύρια ευρώ, δηλαδή, με πλεόνασμα 1.290 εκατομμύρια ευρώ, έναντι πρόβλεψης για έλλειμμα 556 εκατομμύρια ευρώ. Η βελτίωση αυτή προέκυψε κυρίως από τα μειωμένα έξοδα, παρότι τα έσοδα του Κρατικού Προϋπολογισμού ήταν κατώτερα από τα προβλεπόμενα. Το ποσοστό επίτευξης των εσόδων διαμορφώθηκε περίπου στο 93%.

Τα καθαρά εισπραχθέντα έσοδα του Κρατικού Προϋπολογισμού πλην των εσόδων από την πώληση χρηματοοικονομικών περιουσιακών στοιχείων και δανείων διαμορφώθηκαν στο ποσό των 50.724 εκατομμυρίων ευρώ έναντι των αρχικών εκτιμήσεων ύψους 54.529 εκατομμύρια ευρώ με το ποσοστό υλοποίησης να διαμορφώνεται στο 93%. Έναντι του 2016 παρουσιάζονται μειωμένα κατά ποσοστό 4,5%. Ως μερίδιο της οικονομίας, τα έσοδα του Κρατικού Προϋπολογισμού μειώθηκαν από το 30,5% του ΑΕΠ το 2016 στο 28,5% το 2017.

Τα φορολογικά έσοδα, άμεσοι - έμμεσοι φόροι, διαμορφώθηκαν στο ποσό των 46.557 εκατομμύρια ευρώ αυξημένα έναντι του 2016 κατά 920 εκατομμύρια ευρώ. Ως ποσοστό του ΑΕΠ, όμως, διαμορφώθηκαν στο 26,2%, δηλαδή, όσο το 2016, από 25,3% το 2015 και 20,7% το 2011. Βλέπουμε, δηλαδή, ότι η μεγάλη αύξηση από το 20% στο 25% ήταν τα έτη 2011 – 2015. Το συνολικό αποτέλεσμα της περιόδου, πλεόνασμα - έλλειμμα, διαμορφώθηκε σε πλεόνασμα ύψους 2.244 εκατομμύρια ευρώ, για δεύτερη συνεχή χρονιά, τα τελευταία χρόνια, μετά το πλεόνασμα που εμφανίστηκε το έτος 2012, όπου στο αποτέλεσμα ενσωματώθηκαν τα κέρδη από το PSI και την επαναγορά ομολόγων. Η θετική διαμόρφωση του συνολικού αποτελέσματος της περιόδου οδήγησε σε περαιτέρω θετική μεταβολή της καθαρής θέσης των πολιτών κατά το ποσό των 2.256 εκατομμύρια ευρώ.

Για τη χρηματοδότηση του συνολικού ταμειακού ελλείμματος το χρέος της Κεντρικής Διοίκησης αυξήθηκε σε ονομαστικές τιμές κατά 2.322 εκατομμύρια ευρώ. Σταθμίζοντας την αύξηση του ΑΕΠ, το δημόσιο χρέος διαμορφώθηκε στο 184,9% του ΑΕΠ έναντι 187,3% το 2016. Μειωμένο, δηλαδή, κατά 2,4%. Οι επιστροφές εσόδων συμπεριλαμβανομένων εκείνων των παρελθόντων οικονομικών ετών, διαμορφώθηκαν στο ποσό των 6.052.095.850,66 ευρώ έναντι στόχου 3.289 εκατομμύρια ευρώ, παρουσιάζοντας αύξηση σε σχέση με τις προβλέψεις κατά 84,01%. Η σημαντική αυτή υπέρβαση του ετήσιου στόχου οφείλεται κυρίως στην επιτάχυνση της εκκαθάρισης των ληξιπρόθεσμων οφειλών της γενικής κυβέρνησης, προκειμένου να τονωθεί η ρευστότητα της οικονομίας και είναι σύμφωνη με τις διατάξεις του ν.4336/2015 "Συνταξιοδοτικές διατάξεις - Κύρωση του Σχεδίου Σύμβασης Οικονομικής Ενίσχυσης από τον Ευρωπαϊκό Μηχανισμό Σταθερότητας και Ρυθμίσεις για την υλοποίηση της Συμφωνίας Χρηματοδότησης".

Η εξόφληση απλήρωτων υποχρεώσεων από μεταβιβαστικές πληρωμές ανήλθε σε 1.440 εκατομμύρια ευρώ, έναντι προϋπολογισμού μόλις 15,8 εκατομμύρια ευρώ, δημιουργώντας υπέρβαση κατά 1.424 εκατομμύρια ευρώ περίπου. Η υπέρβαση αφορά κυρίως την καταβολή επιχορηγήσεων στο Ενιαίο Ταμείο Επικουρικής Ασφάλισης και Εφάπαξ Παροχών για εξόφληση ληξιπρόθεσμων οφειλών ποσού 466 εκατομμυρίων ευρώ, στον Ενιαίο Φορέα Κοινωνικής Ασφάλισης ποσού 680 εκατομμυρίων ευρώ, σε ΟΤΑ α΄ βαθμού και νομικά πρόσωπα αυτών ποσού 115 εκατομμυρίων ευρώ περίπου, καθώς και σε νομικά πρόσωπα της γενικής κυβέρνησης ποσού 122 εκατομμυρίων ευρώ.

Εισοδηματικές ενισχύσεις και λοιπές μεταβιβάσεις ποσού 3 δισεκατομμυρίων ευρώ, είναι αυξημένες κατά 1,1 δισεκατομμύρια ευρώ σε σχέση με το 2016. Η αύξηση αφορά κυρίως στις εισοδηματικές ενισχύσεις και σε λοιπά μέτρα κοινωνικής προστασίας, που αυξήθηκαν κατά 1,8 δισεκατομμύρια ευρώ και ειδικότερα, αυξήθηκαν οι δαπάνες του κοινωνικού μερίσματος ποσού 775 εκατομμυρίων ευρώ και της κάλυψης παροχής υπηρεσιών κοινής ωφέλειας (ΥΚΩ), στον τομέα της ηλεκτρικής ενέργειας του ποσού των 476 εκατομμυρίων ευρώ, για την κάλυψη μέρους του κόστους ηλεκτρικής ενέργειας και την επανασύνδεση ηλεκτρικού ρεύματος σε νοικοκυριά με χαμηλό εισόδημα, οι οποίες δεν υπήρχαν κατά το έτος 2016. Ενώ, οι δαπάνες κοινωνικού εισοδήματος αλληλεγγύης, ποσού 550 εκατομμυρίων ευρώ, σημείωσαν αύξηση κατά 501 εκατομμύρια ευρώ σε σχέση με το 2016. Αύξηση δηλαδή, 1019%.

Το 2017 δόθηκε το κοινωνικό μέρισμα, 770 εκατομμύρια ευρώ. Αύξηση έναντι του 2016 κατά ποσοστό 9,6%, εμφανίζουν και οι επιχορηγήσεις σε οργανισμούς για σκοπούς κοινωνικής πολιτικής, κυρίως λόγο της επιχορήγησης στο νεοσύστατο Οργανισμό Προνοιακών Επιδομάτων και Κοινωνικής Αλληλεγγύης (ΟΠΕΚΑ) για την καταβολή επιδομάτων κοινωνικής αλληλεγγύης ανασφάλιστων υπερηλίκων.

Σημαντική αύξηση έναντι του 2016, παρουσιάζουν οι επιχορηγήσεις σε λοιπούς φορείς για κοινωνική πολιτική. Η αύξηση οφείλεται κυρίως στην επιχορήγηση που δόθηκε στον ΑΔΜΗΕ και στον ΔΕΔΔΗΕ ποσού 476 εκατομμύρια ευρώ και 10 εκατομμύρια ευρώ αντίστοιχα, για την κάλυψη μέρους του κόστους ηλεκτρικής ενέργειας και την επανασύνδεση ηλεκτρικού ρεύματος σε νοικοκυριά με χαμηλό εισόδημα. Με βάση τα παραπάνω στοιχεία, διαμορφώθηκαν και τα δεδομένα της ΕΛΣΤΑΤ για το 2017.

Ας δούμε την τελευταία έκδοση της ΕΛΣΤΑΤ για τις συνθήκες ανισότητας στην Ελλάδα, που βγήκε πριν από λίγες μέρες, αφορά το έτος 2017. Η ανεργία για το έτος 2017 μειώθηκε κατά δύο ποσοστιαίες μονάδες και η τάση αυτή συνεχίστηκε. Οι ανισότητες, όπως αυτές αποτυπώνονται στο συντελεστή GINI, μειώθηκαν κατά μία μονάδα. Η ανισοκατανομή του εισοδήματος μειώθηκε και αυτή κατά μισή μονάδα. Ο κίνδυνος φτώχειας, μετά τις κοινωνικές μεταβιβάσεις, μειώθηκε κατά μία μονάδα. Η παιδική φτώχεια, μειώθηκε κατά δύο μονάδες.

Με άλλα λόγια, κλείνοντας, το 2017 άρχισε να αποτυπώνεται η αλλαγή σελίδας της χώρας, η οποία ολοκληρώθηκε τον Αύγουστο του 2018 με το οριστικό τέλος των μνημονίων.

**ΛΑΖΑΡΟΣ ΤΑΒΔΑΡΙΔΗΣ ( Πρόεδρος της Επιτροπής):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ κ. Πρόεδρε. Θέλω και εγώ εξαρχής να θέσω το θέμα της ετεροχρονισμένης συζήτησης που έθεσε και ο κ. Παπαδημητρίου, στη λογική, ότι αυτό πια αποτελεί ένα καρφί στο μάτι των κοινοβουλευτικών διαδικασιών.

Δεν μπορεί να συμβαίνουν τα παράδοξα πράγματα. Σήμερα π.χ. ο κ. Παπαδημητρίου, αφού έκανε σκληρή κριτική στην εφαρμογή του προϋπολογισμού και αφού τον καταψήφισε κατά τη συζήτηση το 2017, τώρα τον υπερψηφίζει αναγκαστικά διότι, είναι Κυβέρνηση. Αυτό θα έπρεπε να γίνεται μάλλον, για τελευταία χρονιά. Όμως, κατά κανόνα, κάθε φορά, εξαιτίας της ετεροχρονισμένης συζήτησης και του «μπαγιατέματος» των στοιχείων, διότι, περί αυτού πρόκειται. Οι αριθμοί μπορεί να είναι άψυχα πράματα, αλλά «μπαγιατεύουν» και αυτά.

Επίσης, θέλω να πω κάτι που το επαναλαμβάνω αρκετά χρόνια τώρα. Από την εμπειρία μου ως Υπουργός, αλλά και την κοινοβουλευτική θητεία πιστεύω, ότι καμία πραγματική αλλαγή δεν είναι νοητή, χωρίς την αλλαγή της δομής του κρατικού προϋπολογισμού, όπως τον θυμάμαι από τότε που εκλέχτηκα πρώτη φορά βουλευτής. Η ενημέρωση του Ελεγκτικού Συνεδρίου, είναι μεν αναλυτική και απεικονίζει την πραγματική δομή, αλλά αποτελείται από προσθαφαιρέσεις αριθμών. Προσθαφαιρέσεις αριθμών, από χρόνο σε χρόνο. Έχω την αίσθηση δηλαδή, ότι όταν είδα και το προσχέδιο του προϋπολογισμού που κατέθεσε η Κυβέρνηση της Ν.Δ., η δομή του, η λειτουργία του, οι σχέσεις των αριθμών είναι το ίδιο πράγμα. Δηλαδή, γίνονται προσθαφαιρέσεις. Αυτό, δεν μπορεί να σημάνει αλλαγή πραγματική στη χώρα και αυτό είναι πραγματικά, ένα πάρα πολύ μεγάλο πρόβλημα για την οικονομική ανάπτυξη γενικότερα και την προκοπή του τόπου.

Έρχομαι τώρα στην έκθεση του Ελεγκτικού Συνεδρίου και θα μείνω μόνο σε πέντε σημεία, τα οποία θεωρώ ότι είναι σημαντικά.

Το πρώτο, είναι, η έκρηξη στα ληξιπρόθεσμα χρέη των ιδιωτών προς το δημόσιο, η οποία έφτασε στα 100,34 δισεκατομμύρια ευρώ, που για το σύνολο του έτους 2017, είναι αύξηση 6,47%. Ο κόσμος δεν μπορεί να πληρώσει και δεν μπορούσε να πληρώσει και τότε, δείγμα της κατάστασης που ήταν η πραγματική οικονομία. Αυτό είναι κάτι το οποίο συνεχίζεται σ' ένα μεγάλο βαθμό, παρότι αυτό το πράγμα γίνεται και δεν συμβάλλει στο ταμείο που πρέπει να κάνει μια κυβέρνηση.

Έρχομαι στο δεύτερο σημείο, που αφορά τα ληξιπρόθεσμα χρέη του δημοσίου προς τους ιδιώτες, όπου το Ελεγκτικό Συνέδριο προβαίνει σε μια αναλυτική καταγραφή τόσο των δομικών αδυναμιών της διοίκησης και των παραλείψεων όσο και κυρίως των πηγών δημιουργίας νέων ληξιπρόθεσμων υποχρεώσεων, που δείχνει μια κακοδιοίκηση, κακοδαιμονία του ελληνικού δημοσίου. Δεν κάνω κριτική σε μια συγκεκριμένη Κυβέρνηση ένα συγκεκριμένο χρόνο, μιλάω για μια δομική ανεπάρκεια της ίδιας της διακυβέρνησης. Αυτό, πέρα από αλλότρια χρήση των κονδυλίων και όχι ελεγχόμενη επί της ουσίας, συνιστά και κατασπατάληση σ' ένα μεγάλο βαθμό.

Το τρίτο σημείο είναι η χρήση του αποθεματικού. Αναλύονται συγκεκριμένες περιπτώσεις από την επισκόπηση των πιστώσεων που δεν τηρήθηκαν οι διατάξεις του ν. 4270/2014, του άρθρου 59. Συγκεκριμένα, αναφέρονται ενδεικτικά οκτώ περιπτώσεις συνολικού ύψους, που ξεπερνά τα 200 εκατομμύρια σε προϋπολογισμό περίπου 1 δισεκατομμυριού ευρώ αποθεματικού. Αυτό σημαίνει μια αδιαφανής διαδικασία και μια αδυναμία ελέγχου για το πού πήγαν αυτά τα χρήματα και αυτό είναι ένα θέμα που αφορά την ηθική και την πολιτική του πολιτικού συστήματος και της διακυβέρνησης.

Το τέταρτο σημείο. Διαπιστώνεται σε ένα ακόμη έτος, ότι δεν έχει δημιουργηθεί Μητρώο Παγίων Περιουσιακών Στοιχείων, όπως επιβάλει το προεδρικό διάταγμα 15 του 2011. Είναι μια διαπίστωση επαναλαμβανόμενη και μηδέποτε εκπληρούμενη, με αποτέλεσμα η καταγραφή και αποτίμηση της δημόσιας περιουσίας, που δυστυχώς με τη Συμφωνία του 2015 περιήλθε ολόκληρη στο Υπερταμείο, να είναι αδύνατη. Η χώρα αδυνατεί έτσι να αποτιμήσει τον πλούτο της και αυτό μας το είπε και ο Πρόεδρος του Ελεγκτικού Συνεδρίου και άρα να ελέγξει την αξιοποίησή του, όχι μόνο στο πεδίο των αποφάσεων, που έτσι και αλλιώς έχουν εκχωρηθεί για 99 χρόνια στους ξένους, αλλά και στο πεδίο της στοιχειώδους οικονομικής αξιολόγησης και άρα της δυνατότητας ελέγχου της αξιοποίησης του δημόσιου πλούτου.

Το πέμπτο σημείο, αναφέρεται στην αποτίμηση των 96 Νομικών Προσώπων, στα οποία συμμετείχε το ελληνικό δημόσιο. Ούτε το 2017 ήταν επικαιροποιημένη αυτή η αποτίμηση και μόλις πέντε αποτιμήθηκαν με βάση προσωρινά στοιχεία του 2017, ενώ τα 62 με βάση κάποια στοιχεία του 2016 και αυτά όχι σίγουρα, γιατί δεν είχαν δημοσιευτεί χρηματοοικονομικές καταστάσεις.

Πότε επιτέλους θα αξιώσει μια κυβέρνηση από τις ΔΕΚΟ να παρουσιάζουν έγκαιρα κάθε φορά την πραγματική τους εικόνα;

Δηλαδή, όταν φτάσαμε να δούμε το πρόβλημα της ΔΕΗ φέτος, εμφανίστηκε ξαφνικά «μια ωραία πρωία» και ήταν ένα πελώριο πρόβλημα. Αυτό, πιθανά και αν είχαμε τα στοιχεία κάποια στιγμή σταθερά, συνεχώς διαφανή, δημοσιοποιημένα, θα μπορούσαμε να το αντιμετωπίσουμε, ίσως πιο έγκαιρα και με έναν διαφορετικό τρόπο.

 Νομίζω, λοιπόν, ότι αυτές οι παρατηρήσεις του Ελεγκτικού Συνεδρίου, είναι πάρα πολύ σημαντικές.

Θα ήθελα σ’ αυτό το σημείο της τοποθέτησής μου, να αναφερθώ σε κάποια γενικά πολιτικά συμπεράσματα που απορρέουν απ’ αυτή τη συζήτηση.

Καταρχήν, πρέπει να σας πω ότι ο Εισηγητής της παράταξής μας για τον Προϋπολογισμό του 2017, ο κ. Ιωάννης Κουτσούκος, στη συζήτηση που διεξήχθη στη Βουλή, όλα τα συμπεράσματα και οι κρίσεις που διατύπωσε, επιβεβαιώθηκαν εις το ακέραιο.

Θα σας αναφέρω, ποια είναι αυτά τα συμπεράσματα. Πρώτον, κατ' αρχήν πρόκειται για έναν Απολογισμό που περιέχει δημοσιονομικά μέτρα περίπου 4 δισεκατομμύρια. Το τίμημα που πλήρωσε η χώρα για την καταστροφική πολιτική του πρώτου εξαμήνου του 2015 και της τραγικής διαπραγμάτευσης που ακολούθησε και οδήγησε στο τρίτο και επαχθέστερο μνημόνιο. Υπάρχει εδώ η αντίκρουση από την πλευρά του ΣΥΡΙΖΑ, για το τι συνέβη εκείνη την εποχή.

Εκείνη την εποχή και η βασική μας διαφορά είναι ότι η προηγούμενη Κυβέρνηση είχε φτάσει τα πράγματα σ' ένα τέτοιο σημείο και στην εικόνα της οικονομίας που θα μπορούσε μέσα σ' ένα εξάμηνο ή οκτάμηνο να βγει από τα μνημόνια και αυτή η πολιτική οδήγησε ουσιαστικά στο χάσιμο μιας ολόκληρης τριετίας.

Δεύτερον, από τα 3,1 δισεκατομμύρια στα έσοδα, τα 2,5 δισεκατομμύρια περίπου είναι νέοι φόροι που επιβλήθηκαν από 1 Ιανουαρίου του 2017. Είναι αυτοί που κλήθηκαν να πληρώσουν τα μικρά και μεσαία εισοδήματα, η υπερφορολόγηση που έγινε και η οποία ήταν δυσβάσταχτη και παράλληλα δημιούργησε αυτό το περίφημο «μαξιλαράκι», που αφορά το πλεόνασμα, όπου είχαμε 1,2 δισεκατομμύρια υπερπλεόνασμα, καθώς η πρόβλεψη ήταν 1,75%, δηλαδή 31 δισεκατομμύρια και διαμορφώθηκε στα 2,44%, δηλαδή 4,3 δισεκατομμύρια.

Τα «ματωμένα πλεονάσματα» που έλεγε τότε ο Πρωθυπουργός είναι αφαίμαξη από τους πολλούς, πραγματικά «ματωμένα» και μικροπαροχές για κάποιους λίγους.

 Δηλαδή, ωραία, αυτή η πολιτική συνεχίζεται και μπορεί να την συνεχίσουν και άλλες κυβερνήσεις, το θέμα είναι ότι δεν δίνει οριστική απάντηση στα δομικά προβλήματα της ελληνικής οικονομίας και ασφαλώς αποτελεί μια πολύ δυσμενή εξέλιξη.

Το τρίτο σημείο που θέλω να πω, είναι ότι με την αύξηση του Φ.Π.Α και των φόρων κατανάλωσης επιδεινώθηκε η σχέση άμεσων και έμμεσων φόρων από 1,15% που ήταν έμμεσοι προς άμεσους φόρους το 2014 και ενώ η πρόβλεψη του προϋπολογισμού ήταν ότι θα πάει στο 1,33%, πήγε τελικά με βάση το Ελεγκτικό Συνέδριο στο 1,42%. Δηλαδή, τα λαϊκά στρώματα πλήρωσαν πολύ περισσότερα εκείνη τη χρονιά απ' ό,τι όλα τα προηγούμενα χρόνια.

Αυτά με βάση τα εγχειρίδια πολιτικής οικονομίας δεν αποτελούν ούτε αριστερή ούτε προοδευτική πολιτική.

Το τέταρτο σημείο, σε ό,τι αφορά τον ρυθμό ανάπτυξης, η υπερφορολόγηση και η αφαίρεση πόρων από την οικονομία και την κοινωνία δεν επέτρεψε να επιτευχθούν οι στόχοι που έθεσε ο κρατικός προϋπολογισμός. Έτσι το 2017 με πρόβλεψη 2,7% υστέρησε κατά σχεδόν 1% και κατέληξε στο 1,6%.

Αυτό αθροιστικά από το 2015 μέχρι το 2017 που συζητάμε αντιστοιχεί σε απώλεια 16 δισεκατομμυρίων ευρώ, με βάση την πρόβλεψη των διεθνών οργανισμών. Μιλάμε για μια δραματική εξέλιξη.

Και τέλος, η μείωση του Π.Δ.Ε. και η απώλεια σημαντικών ευρωπαϊκών πόρων σε ένα χρόνο που η ιδιωτική οικονομία εξακολουθούσε να λειτουργεί σε στασιμότητα ήταν μια, επίσης, επιβαρυντική, αν θέλετε, εξέλιξη στην πορεία της ελληνικής οικονομίας.

 Τελειώνοντας, επειδή αυτά τα είδαμε στους προηγουμένους και φαντάζομαι θα τα δούμε και στους επόμενους προϋπολογισμούς, το νήμα που τα συνδέει, είναι η συνέχιση της πολιτικής των πλεονασμάτων και η επανάληψη της βασικής δομής του προϋπολογισμού.

Πιστεύω δηλαδή ότι η βασική μας θέση που είναι ότι χωρίς άμεση διαπραγμάτευση και μείωση των πλεονασμάτων δεν μπορεί να υπάρξει στροφή στην πραγματική οικονομία και την ανάπτυξη, στους ρυθμούς που θα μας επιτρέψει να παρακολουθήσουμε και τις διεθνείς εξελίξεις, εξακολουθεί να ισχύει στο ακέραιο και θα χαρακτηρίζει και όλη την επόμενη περίοδο από δω και πέρα.

 Σας Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Σκανδαλίδη, τι ψηφίζετε;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Καταψηφίζω.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Συρμαλένιε, μας λέτε κι εσείς τι ψηφίζετε για να καταγραφεί στα πρακτικά;

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας):** Υπερψηφίζω.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδας):** Ευχαριστώ κ. Πρόεδρε.

 Βεβαίως, έχουμε μια άχαρη συζήτηση, η κύρωση του Απολογισμού και του Ισολογισμού του κράτους και από αυτή την άποψη, γιατί δεν έχει να κάνει τόσο με τον όποιο βαθμό απόκλισης καταγράφεται στον απολογισμό σε σχέση με τα προϋπολογισθέντα, γιατί και αυτός ο βαθμός απόκλισης δεν αναιρεί την ουσία του κρατικού προϋπολογισμού που είναι ένα εργαλείο εφαρμογής της ταξικής πολιτικής, ανεξάρτητα αν το κρατάς από το δεξί χέρι ή από το αριστερό χέρι αυτό το εργαλείο.

Και βεβαίως, είναι η συζήτηση αυτή και μια ευκαιρία για άσφαιρη αντιπαράθεση.

Στον Προϋπολογισμό του 2017 και που συζητάμε σήμερα τον απολογισμό και ισολογισμό, υπήρχαν ορισμένα κενά δεδομένα που δεν πρέπει να τα ξεχνάμε.

Ποια είναι αυτά τα δεδομένα; Πρώτον, ότι έπρεπε να εφαρμόσει η πολιτική του τρίτου μνημονίου, που να θυμίσω εδώ ότι το ψήφισε και ο ΣΥΡΙΖΑ και η Ν.Δ. και το ΠΑ.ΣΟ.Κ. και άλλες μικρότερες πολιτικές δυνάμεις, το τρίτο μνημόνιο. Τι στόχο είχε αυτό το τρίτο μνημόνιο, που ήταν συνέχεια και του πρώτου και του δεύτερου; Βεβαίως την δημοσιονομική εξυγίανση, δηλαδή τη μεταφορά των βαρών στις πλάτες των λαϊκών στρωμάτων, αυτό που αποκαλείται υπερφορολόγηση και το οποίο οδηγεί στα «ματωμένα» πλεονάσματα, γιατί ο λαός, τα λαϊκά στρώματα καλούνται να πληρώσουν τεράστιους φόρους και αυτό έχει ως αποτέλεσμα και την έκρηξη των ληξιπρόθεσμων χρεών, όπου λαϊκά νοικοκυριά δεν μπορούσαν να πληρώσουν αυτήν την τεράστια φορολόγηση.

Δεύτερον, χαρακτηριστικό γνώρισμα ήταν η επιτάχυνση όλων αυτών των μέτρων, μεταρρυθμιστικών όπως τα ονομάζετε, τα οποία θα θωράκιζαν, θα βελτίωναν το κλίμα για ανάκαμψη της καπιταλιστικής οικονομίας. Τέτοια μέτρα και μεταρρυθμίσεις αφορούσαν τον περιορισμό, για να μην πω την κατάργηση των εργατικών δικαιωμάτων. Αφορούσαν ένα ακόμη πιο ευνοϊκό περιβάλλον για τη δράση των επιχειρηματικών ομίλων και, βεβαίως, την προσαρμογή του αστικού κράτους και των δομών του στις ανάγκες τις οποίες είχε το κεφάλαιο. Μάλιστα, όλες αυτές οι πολιτικές ξεδιπλώνονται σε ένα περιβάλλον, που βεβαίως η Ε.Ε. έχει ενιαία πολιτική οικονομικής διακυβέρνησης, εποπτεία σε αυτό, πάνω από αυτό και ευρωπαϊκών εξαμήνων, σε ένα περιβάλλον που οξύνονται όλο και περισσότερο οι ανταγωνισμοί και στο εσωτερικό της Ε.Ε. και οι φυγόκεντρες τάσεις, που οδήγησαν στο Brexit, αλλά και ταυτόχρονα οι αντιθέσεις ανάμεσα σε μεγάλα ιμπεριαλιστικά κέντρα.

Τι λέμε, εμείς σήμερα, κοιτώντας το από μια απόσταση, όπως εξελίχθηκε ο προϋπολογισμός; Ότι παρά την όποια κυβερνητική εναλλαγή είχαμε αυτό το διάστημα, παρά τις επιμέρους αποκλίσεις που έχουν οι πολιτικές του ΣΥΡΙΖΑ ή της Ν.Δ., ούτε ο μεν ούτε ο δε αμφισβητούν τι; Τις βασικές στρατηγικές στοχεύσεις της άρχουσας τάξης για τη χώρα μας. Αυτές οι βασικές στρατηγικές στοχεύσεις επικεντρώνονται σε τρία βασικά ζητήματα.

Πρώτον, στην αγωνία, στην ανάγκη να θωρακιστεί η αναπτυξιακή διαδικασία, που σημαίνει περαιτέρω κατεδάφιση εργατικών δικαιωμάτων, μεγαλύτερη απελευθέρωση των αγορών για την δράση των επιχειρηματικών ομίλων, ιδιωτικοποιήσεις, κίνητρα φορολογικά, αναπτυξιακά για τους επιχειρηματικούς ομίλους, προώθηση των αναγκαίων μεταρρυθμίσεων στις δομές του κράτους. Για να στηριχθεί αυτή η ανάγκη δημιουργίας ενός πιο ευνοϊκού περιβάλλοντος, που πάντα κάποιος πρέπει να πληρώσει, γι' αυτό το πιο ευνοϊκό περιβάλλον και αυτοί που πληρώνουν είναι τα λαϊκά στρώματα, οι εργαζόμενοι, οι επαγγελματοβιοτέχνες, οι αγρότες.

Δεύτερον, η γεωστρατηγική αναβάθμιση της χώρας μας στο ευρύτερο περιβάλλον, που σημαίνει ότι η Ελλάδα μετατρέπεται όλο και περισσότερο σε σημαιοφόρο των γεωστρατηγικών σχεδιασμών των Αμερικανών και του ΝΑΤΟ, του ευρωατλαντικού άξονα, με δύο λόγια, στην ευρύτερη περιοχή, διαμορφώνοντας κινδύνους για τα κυριαρχικά δικαιώματα της χώρας μας.

Τρίτον, επειδή ενέδωσαν σε αυτή την πολιτική, παρά τα επικοινωνιακά τρικ, όχι μόνο δεν ανακουφίζει ευρύτερα στρώματα, αλλά θα δημιουργεί όλο και περισσότερες λαϊκές αντιδράσεις από τους εργαζόμενους, τους αυτοαπασχολούμενους, τους αγρότες αλλά και τη νεολαία, τη θωράκιση του συστήματος με την πολιτική «νόμος και τάξις».

Ανεξάρτητα όλων αυτών, λοιπόν, το σίγουρο είναι ότι ο δρόμος τον οποίο βαδίσαμε το 2017 και το 2018, βαδίζουμε και σήμερα. Είναι ένας δρόμος, ο οποίος οξύνει τις κοινωνικές ανισότητες και θα τις οξύνει όλο και περισσότερο. Όχι αυτό ως απόρροια αδυναμιών ή καθυστερήσεων από την ασκούμενη πολιτική, αλλά ως αποτέλεσμα του μονόδρομου, τον οποίο ακολουθούμε, που αντικειμενικά οδηγεί σε αυτό το αποτέλεσμα, δηλαδή, στην όξυνση των κοινωνικών ανισοτήτων. Γι' αυτό ακριβώς το λόγο και θα ολοκληρώσω με αυτό - θα έχουμε την ευκαιρία να πούμε και πιο αναλυτικά στη συζήτηση στην Ολομέλεια - παραμένει αναπάντητο, από τα υπόλοιπα κόμματα, το βασικό ερώτημα το οποίο προβάλλει μπροστά σε όλο το λαό.

Και ποιο είναι αυτό το βασικό ερώτημα; Είναι γιατί ενώ διαμορφώνονται όλο και πιο ευνοϊκές συνθήκες από την άποψη της τεχνολογίας, της επιστήμης, της προόδου όλων αυτών, να μπορεί ο κόσμος να ζει καλύτερα - όχι μόνο δεν ζει καλύτερα - αλλά ζει χειρότερα και μάλιστα διευρύνεται όλο και περισσότερο και με πολύ γοργούς ρυθμούς η συγκέντρωση του πλούτου σε όλο και λιγότερα χέρια σε διεθνές επίπεδο.

Ταυτόχρονα, από την άλλη πλευρά διευρύνεται όλο αυτό το φάσμα, το οποίο ζει κάτω από το όριο της φτώχειας ή δεν μπορεί να καλύψει βασικές του ανάγκες. Τί είναι αυτό, λοιπόν, που εμποδίζει και δεν μπορεί να αντιμετωπιστεί αυτή η βασική αντίθεση;

Αν αρχίσουμε και ανοίγουμε αυτό το ερώτημα, τότε πραγματικά θα προσεγγίσουμε επί της ουσίας την πραγματική διέξοδο απέναντι σε αυτή την κατάσταση.

Στο σημείο αυτό, ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Καββαδάς Αθανάσιος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μπούγας Ιωάννης, Μπουκώρος Χρήστος, Παπαδημητρίου Χαράλαμπος, Σπανάκης Βασίλειος – Πέτρος, Τσαβδαρίδης Λάζαρος, Αλεξιάδης Τρύφων, Μαμουλάκης Χαράλαμπος (Χάρης), Μωραΐτης Αθανάσιος, Παπανάτσιου Αικατερίνη, Συρμαλένιος Νικόλαος, Σκανδαλίδης Κωνσταντίνος, Καραθανασόπουλος Νικόλαος, Βιλιάρδος Βασίλειος και Λογιάδης Γεώργιος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Καταψηφίζετε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδας):** Είναι φανερό, κύριε Πρόεδρε, ότι θα «καταψηφίσουμε» τον Απολογισμό Ισολογισμό, όπως είχαμε καταψηφίσει και τον Προϋπολογισμό για το 2017.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ. Βιλίαρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της ΕΛΛΗΝΙΚΗΣ ΛΥΣΗΣ –ΚΥΡΙΑΚΟΣ ΒΕΛΟΠΟΥΛΟΣ):** Κυρίες και κύριοι βουλευτές, καταρχήν, θεωρούμε απαράδεκτο να μας στέλνονται τέτοιου είδους εκθέσεις με εκατοντάδες σελίδες την Παρασκευή, για συζήτηση την Τρίτη το πρωί. Είναι ανεύθυνο. Σε κάθε περίπτωση ασφαλώς δεν πρόκειται να τοποθετηθούμε θετικά ούτε στον Απολογισμό, ούτε στον Ισολογισμό του Κράτους του 2017. Δηλαδή το καταψηφίζουμε. Πόσο μάλλον όταν η Ελεγκτική Επιτροπή είχε εκφράσει τόσες επιφυλάξεις με τις αναφορές της και με τις 19 παρατηρήσεις της, που συμπεριλαμβάνουν δεκάδες διαπιστώσεις, οι οποίες κατά την ίδια επηρεάζουν την αξιοπιστία των οικονομικών καταστάσεων.

Η πρώτη και μεγαλύτερη διευκρίνιση που ζητήσαμε είχε σχέση με τις δαπάνες για την εξυπηρέτηση της Δημόσιας Πίστης, ποσού περίπου 671 δισεκατομμυρίων ευρώ, που όπως αναφέρεται στη σελίδα 44, υπερέβη τον Προϋπολογισμό κατά 99,6 δισεκατομμύρια ευρώ.

Ειδικά όσον αφορά τα έσοδα από την πώληση τίτλων με συμφωνία επαναγοράς, τα repos δηλαδή, στο εξωπραγματικό ύψος των 529,4 δισεκατομμυρίων ευρώ εντός ενός μόνο έτους, βρίσκεται στη σελίδα 19. Όταν ολόκληρο το δημόσιο χρέος της κεντρικής κυβέρνησης ήταν της τάξης των 328,7 δισεκατομμυρίων ευρώ και τα δημόσια έσοδα στα 53 δισεκατομμύρια ευρώ. Γιατί ήταν αναγκαία; Ποιος ο λόγος που ξεκίνησε η συγκεκριμένη διαδικασία σε αυτή την έκταση, ουσιαστικά από το 2015; Η απάντηση που πήραμε δεν μας ικανοποίησε. Ότι ανακυκλώνονται τα χρήματα για εμάς δεν ήταν ικανοποιητική.

Η δεύτερη διευκρίνιση είχε σχέση με την πρόσθετη χρηματοδότηση των κομμάτων ύψους 11,785 εκατομμυρίων -ένα τεράστιο ποσό- που θα ήταν σωστό να το γνωρίζουν οι Έλληνες, το λόγο που δόθηκαν από μια χρεοκοπημένη χώρα, που αυξάνει συνεχώς τους φόρους, μειώνοντας τους μισθούς τους.

Η τρίτη έχει σχέση με το αποθεματικό των 37 δισεκατομμυρίων ευρώ γνωστό ως «μαξιλάρι». Δημιουργήθηκε το 2018; Επειδή δεν το είδαμε καθόλου το 2017. Μπορούμε να το χρησιμοποιήσουμε χωρίς την έγκριση των δανειστών; Είναι πράγματι 37 δισεκατομμύρια ευρώ σήμερα;

Η επόμενη διευκρίνιση αφορούσε την καθαρή θέση των πολιτών που διαμορφώθηκε αρνητική, στα μείον 212,6 δισεκατομμύρια ευρώ το 2017.

Εδώ ρωτήσαμε τα εξής: Τι σημαίνει αλήθεια αυτό; Είναι όπως στις επιχειρήσεις, όπου εάν πωληθούν όσα έχουν και δεν έχουν θα παραμείνουν χρεωμένες με αυτό που απομένει όσον αφορά τους δανειστές τους;

Είναι δηλαδή σε τέτοιο βαθμό χρεοκοπημένη η Ελλάδα, ώστε οι πολίτες που ευθύνονται για τα χρέη του Κράτους τους, θα συνεχίσουν να χρωστούν 212 δισεκατομμύρια ευρώ μετά το ξεπούλημα των πάντων; Η απάντηση που πήραμε ήταν ικανοποιητική. Ότι ισχύει δηλαδή αυτή η διαπίστωσή μας.

Συνεχίζοντας, σύμφωνα με τον ν.4270/2014 και το άρθρο 167, το βρήκαμε εκ των υστέρων, η διαδικασία έκδοσης του Ισολογισμού Απολογισμού 2017 θα έπρεπε να είχε συμπληρωθεί ένα χρόνο μετά τη λήξη της χρήσης, δηλαδή εντός του 2018.

Επομένως, σήμερα θα έπρεπε κανονικά να συζητούσαμε για τον Απολογισμό και Ισολογισμό της πιο πρόσφατης χρήσης του 2018, με σκοπό να εξάγουμε συμπεράσματα για την κατάρτιση του Προϋπολογισμού του 2020. Αφού αυτό που μας ενδιαφέρει είναι το μέλλον και όχι το παρελθόν.

Περαιτέρω, δεν εμφανίζεται η αξία των παγίων περιουσιακών στοιχείων στον Ισολογισμό. Είναι κάτι που σημειώνεται και στην έκθεση του Ελεγκτικού Συνεδρίου. Στη σελίδα 58 της έκθεσής του αναγράφεται πως το Μητρώο Παγίων του Δημόσιου, που είναι υπό εκπόνηση, δεν συνδέεται με τις καταστάσεις λογιστικής του κράτους. Επομένως, ως έθνος δεν γνωρίζουμε τι μας ανήκει.

Σαν να μην έφτανε δε αυτό, αναγράφεται στη σελίδα 56, πως μεταβιβάστηκαν τα Πάγια στο Υπερταμείο, το οποίο ελέγχεται πλειοψηφικά από τους δανειστές, δωρεάν, χωρίς καμία προηγούμενη εκτίμησή τους. Η απάντηση που μας δόθηκε ήταν θετική, ότι πράγματι έχουμε δίκιο. Εάν, κάτι ανάλογο διενεργούσε κάποιος σε μια επιχείρηση θα αντιμετώπιζε τεράστια προβλήματα με τη δικαιοσύνη, με τους μετόχους που εν προκειμένω είναι οι Έλληνες πολίτες και με τους προϊσταμένους του. Δεν νομίζετε, πως πρέπει να αναζητηθούν εδώ ευθύνες;

Το Υπερταμείο τώρα έχει υπό την κατοχή του το ΤΑΙΠΕΔ, την ΕΤΑΔ, το ΤΧΣ και τις Συμμετοχές σε Δημόσιες Επιχειρήσεις που δεν διευκρινίζεται ποιες είναι. Η απάντηση ήταν πως ελέγχεται μόνο η κεντρική κυβέρνηση, οπότε η ΕΤΑΔ το 2017 δεν ανήκε στην κεντρική κυβέρνηση. Εδώ θα θέλαμε μια επιβεβαίωση. Η ΕΤΑΔ τώρα με τη σειρά της στον Ισολογισμό του 2017 αναγνωρίζει μόλις 828 εκατομμύρια ευρώ αξία σε ακίνητα, μαρίνες κ.λπ., χωρίς να καθορίζει ποια είναι. Όπως ενημερωθήκαμε από το Ελεγκτικό Συνέδριο, η αιτία είναι το ότι δεν έχει προβεί σε αποτιμήσεις των παγίων που της ανήκουν, αλλά μόνο σε 800 ακίνητα. Παράδοξο κατά τη γνώμη μας.

Από την άλλη πλευρά, πώς είναι δυνατόν να εμφανίζει η ΕΤΑΔ την αξία των ακινήτων του δημοσίου που έλαβε δωρεάν, χωρίς να εμφανίζονται στα πάγια του Κρατικού Ισολογισμού; Πώς αποτιμά τα πάγια η ΕΤΑΔ; Εάν δεν το γνωρίζουμε, πως θα κρίνουμε τις τιμές που θα τα πουλήσει, όταν τα πουλήσει, γιατί σε κάθε περίπτωση δεν αφήνουμε τίποτα που να μην ξεπουλήσουμε.

Στον Ισολογισμό, πάντως, εμφανίζεται μόνο «Ακινητοποιήσεις υπό εκτέλεση», συνολικά, 1,6 δισεκατομμύρια ευρώ περίπου.

Περαιτέρω, όσον αφορά τον Εξοπλισμό, είναι δυνατόν να αποτιμάται μόνο στα 167 εκατομμύρια ευρώ, σύμφωνα με το λογαριασμό «Εξοπλισμός» του Ισολογισμού, όπου συμπεριλαμβάνεται ο εξοπλισμός των Ενόπλων Δυνάμεων με αξία, μόλις, 68,5 εκατομμύρια ευρώ. Πώς είναι δυνατόν; Μόνο τα F-16 κοστίζουν περί τα 18 εκατομμύρια ευρώ το ένα, καινούργια, ενώ διαθέτουμε, περίπου, 153 διαφόρων τύπων. Εδώ δεν πήραμε καμία απάντηση.

Όσον αφορά τώρα την αξία των συμμετοχών σε μη εισηγμένες επιχειρήσεις, αποτιμώνται με βάση τα λογιστικά ίδια κεφάλαιά τους, όπου σε περίπτωση που είναι αρνητικά, θεωρούνται μηδενικής αξίας. Το γεγονός αυτό αναφέρεται ως πρόβλημα και στην έκθεση του Ελεγκτικού Συνεδρίου, στη σελίδα 57,ειδικά, επειδή χρησιμοποιείται και ιστορικό κόστος, ενώ κάποιες οικονομικές καταστάσεις δεν παρέχονται έγκαιρα.

Κατά την άποψή μας θα έπρεπε να γίνεται αποτίμηση σε αξίες αγοράς, κατά την ανάλογη πρακτική στον επιχειρηματικό χώρο, με βάση τα Διεθνή Λογιστικά Πρότυπα. Αυτό, κυρίως για να ξέρουμε τι διαθέτουμε και να μην ξεπουλιούνται οι επιχειρήσεις μας σε εξευτελιστικές τιμές.

Ενδεικτικά, θα αναφερθούμε εδώ στις Αμυντικές Βιομηχανίες μας, ΕΑΣ,ΕΑΒ και ΕΛΒΟ, που εμφανίζονται μεν με αρνητική καθαρή θέση, αλλά είναι στρατηγικού χαρακτήρα και απαραίτητες στην Ελλάδα. Φυσικά, αυτές οι βιομηχανίες δεν μπορούν να επιβιώσουν χωρίς έργο. Εάν απασχολούν υπαλλήλους, χωρίς να τους παρέχονται εξοπλιστικά προγράμματα, όπως στην ΕΛΒΟ, αλλά, αντίθετα, εισάγονται, όπως μελετάται για οχήματα και λεωφορεία, λογικά είναι ζημιογόνες. Αντίστοιχα, ζημιογόνα είναι τα δημόσια νοσοκομεία που έχουν έξοδα, χωρίς κέρδη. Εντούτοις, επιτελούν κοινωνικό έργο και ασφαλώς δεν πρέπει να κλείσουν.

Σημειώνουμε, επίσης, τις μεγαλύτερες αξίες συμμετοχών στον πίνακα 1, στο παράρτημα του Ισολογισμού, στην σελίδα 81 μέχρι τη σελίδα 83, σε «Εγνατία Οδό» περί τα 6 δισεκατομμύρια ευρώ, όπου συζητείται η ιδιωτικοποίησή της για ένα κλάσμα της αξίας της και στο ΤΧΣ, 6 δισεκατομμύρια ευρώ για το 100%, όταν το αρχικό κεφάλαιο ήταν 50 δισεκατομμύρια ευρώ.

Η συμμετοχή στο «Ελευθέριος Βενιζέλος», με ποσοστό 55%, αποτιμάται στα 268 εκατομμύρια ευρώ, όταν αναμένεται να εισπραχθεί 1,5 δισεκατομμύρια ευρώ για το 30% που είναι προς πώληση. Δεν αφήνουμε τίποτα. Τα ξεπουλάμε όλα.

Όλα τα λιμάνια μας αποτιμώνται με 118 εκατομμύρια ευρώ, δηλαδή όσο κοστίζει το σκάφος κάποιου μεγαλοεφοπλιστή. Η συμμετοχή στο Υπερταμείο, αποτιμάται μόλις σε 467 εκατομμύρια ευρώ. Πώς είναι δυνατόν;

Συνεχίζοντας, στις αποκρατικοποιήσεις για το 2017, στη σελίδα 57 της έκθεσης, βλέπουμε τα ΕΛΠΕ, την ΕΥΔΑΠ, την Δ.Ε.Η., την ΕΥΑΘ, τα δέκα λιμάνια, την Εγνατία, τη ΔΕΣΦΑ και τη ΔΕΠΑ. Εδώ, αναρωτιόμαστε, προς τι λοιπόν οι αντιδράσεις του ΣΥΡΙΖΑ, όπως για παράδειγμα στην περίπτωση της πώλησης των ΕΛΠΕ, όταν υπήρχε στα σχέδιά του;

Σχετικά με το ΠΔΕ, στη σελίδα 68 του Ισολογισμού, ήταν 1,3 δισεκατομμύρια ευρώ στο εθνικό σκέλος- σήμερα έχει μειωθεί κάτω από τα 700 εκατομμύρια ευρώ, δυστυχώς- και 3,1 δισεκατομμύρια ευρώ στο συγχρηματοδοτούμενο με την Ε.Ε.. Συνολικά 4,4 δισεκατομμύρια ευρώ από τα 6,6 δισεκατομμύρια ευρώ που είχαν προϋπολογιστεί. Γιατί αυτή η μείωση; Έτσι πετύχαμε τα πλεονάσματα εις βάρος της οικονομίας μας;

Οι οφειλέτες τώρα του δημοσίου, στα τέλη του 2017, χρωστούσαν 104 δισεκατομμύρια ευρώ συνολικά, όπου τα 89 δισεκατομμύρια ευρώ ήταν από προηγούμενες χρήσεις. Είναι εισπράξιμα αυτά τα χρήματα; Περιλαμβάνονται παραβάσεις από την λίστα Λαγκάρντ, τα Panama Papers κ.λπ.; Μήπως πρέπει να διαγραφούν, εάν δεν είναι εισπράξιμα και να σχηματιστεί μια πρόβλεψη ή να κρατούνται σε άλλο λογαριασμό; Θα αυξηθεί η αρνητική θέση βέβαια της χώρας, αν διαγράφουν, αλλά ότι είναι να γίνει, πρέπει να γίνει.

Επίσης, έχω ακόμη μια ερώτηση. Το δημόσιο χρησιμοποιεί διπλογραφικό λογιστικό σύστημα σε όλες του τις υπηρεσίες;

Κλείνοντας, οφείλουμε να συνταχθούμε με τις ενστάσεις του Ελεγκτικού Συνεδρίου, ως προς την αντικανονική χρήση του αποθεματικού. Είναι στη σημείωση 6 στη σελίδα 83. Η χρήση του, δεν μπορεί να γίνεται για κάλυψη αναγκών, που ενδεχομένως δεν είναι επείγουσες ή προβλέψιμες.

Το νήμα που θα συνδέσει τον επόμενο με αυτόν τον προϋπολογισμό, είναι η χρεοκοπία της χώρας. Πλέον, εκτός του δημόσιου και του ιδιωτικού τομέα. Όταν παράλληλα δημόσιος και ιδιωτικός τομέας χάνουν όλα τους τα περιουσιακά στοιχεία.

Σας ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ(Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ(Ειδικός Αγορητής του ΜέΡΑ25):** Κυρίες και κύριοι Βουλευτές, εμείς για να μην σας κρατάμε σε αγωνία, από την αρχή θα πούμε ότι καταψηφίζουμε. Κρύα, μπαγιάτικη σούπα, ξαναζεσταμένη, όπως αναφέρθηκε προηγουμένως απ’ όλους. Συζητάμε σήμερα για τον Απολογισμό – Ισολογισμό του 2017.

Το 2017 ήταν η πρώτη χρονιά που το ελληνικό δημόσιο ήταν υποχρεωμένο, βάσει των δεσμεύσεων της τότε κυβέρνησης ΣΥΡΙΖΑ στο Eurogroup που πραγματοποιήθηκε στις 15 Ιουνίου 2017, να επιτύχει πλεονασματικό πρωτογενές δημοσιονομικό αποτέλεσμα. Συγκεκριμένα, ο στόχος για το 2017 ήταν 1,75% του ΑΕΠ, αλλά τα μέτρα του προϋπολογισμού 2017, αύξηση φορολογίας, περικοπές μισθών, συντάξεων, παροχών, υπερ-απόδωσαν με το πρωτογενές πλεόνασμα να φτάνει τελικά στο 3,9% του ΑΕΠ. Η τότε Κυβέρνηση του ΣΥΡΙΖΑ έγινε βασιλικότερη του βασιλέως. Να θυμίσουμε ακριβώς τί αναφέρει η ανακοίνωση του Eurogroup στις 15 Ιουνίου 2017: «The Eurogroup welcomed Greece’s commitment to maintain a primary surplus of 3.5% of GDP until 2022, and a fiscal path consistent with the European fiscal framework thereafter. According to Analysis by the European Commission, such compliance would be achieved with a primary surplus of equal to or above but close to 2.0% of GDP in the period of 2023-2060».

Η ελληνική οικονομία είναι δέσμια των πρωτογενών πλεονασμάτων. Ας καταστεί σαφές: πλεόνασμα του δημοσίου σημαίνει εξ ορισμού έλλειμμα του ιδιωτικού τομέα. Σημαίνει μονιμοποιημένη λιτότητα, μόνιμη αφαίμαξη της ελληνικής οικονομίας. Να τονίσω και εγώ, όπως και άλλοι συνάδελφοι, ότι πέραν του δημοσίου χρέους υπάρχει ένα τεράστιο ιδιωτικό χρέος, το οποίο μεγαλώνει συνέχεια. Που θα φτάσει αυτή η καταστροφή; Διερωτώμαι. Οι κ.κ. της συμπολίτευσης και της μνημονιακής αντιπολίτευσης μιλούν ρητορικά για ανάπτυξη. Πώς είναι δυνατόν όμως να μιλάμε για ανάπτυξη χωρίς να αντιμετωπίζουμε τον ελέφαντα στο δωμάτιο, δηλαδή, τα πρωτογενή πλεονάσματα; Ξεκινάμε με handicap 3,5% για να αποπληρώνονται οι τόκοι ενός μη βιώσιμου χρέους που πρέπει να αναδιαρθρωθεί άμεσα. Να αναφέρω ότι το 2015 το χρέος ήταν 331,7 δισεκατομμύρια ευρώ ή 175% του ΑΕΠ και το 2019, τέσσερα χρόνια μετά έχει αυξηθεί στα 335 δισεκατομμύρια ευρώ ή 182% του ΑΕΠ.

Ας δούμε τα στοιχεία που προκύπτουν από τον Απολογισμό και Ισολογισμό του 2017.

Πρωτογενές πλεόνασμα 7,01 δισεκατομμύρια ευρώ ή 3,9% του ΑΕΠ. Αλλά πώς επιτεύχθηκε; Το ΑΕΠ αυξήθηκε σε 180,2 δισεκατομμύρια ευρώ έναντι 176,5 δισεκατομμύρια ευρώ το 2016, αλλά και το δημόσιο χρέος συνέχισε την ανοδική του πορεία από 315,01 δισεκατομμύρια εύρω το 2016 σε 317,41 δισεκατομμύρια ευρώ το 2017, παρά την ασθενική μείωση σε 176,1% του ΑΕΠ έναντι 178,5% το 2016, αποδεικνύεται για μια ακόμα φορά ότι μόνη λύση ήταν και παραμένει η αναδιάρθρωσή του.

Οι δαπάνες της γενικής κυβέρνησης μειώθηκαν σε 85,22 δισεκατομμύρια ευρώ από 86,3 δισεκατομμύρια ευρώ, αλλά το ίδιο συνέβη και με τα έσοδα της γενικής κυβέρνησης από 87,3 δισεκατομμύρια ευρώ το 2016 σε 86,6 δισεκατομμύρια ευρώ το 2017. Τα φορολογικά έσοδα αυξήθηκαν από 45,64 δισεκατομμύρια ευρώ σε 46,56 δισεκατομμύρια ευρώ περίπου 2%, κυρίως εξαιτίας της συγκριτικά μεγαλύτερης αύξησης των έμμεσων φόρων, από 26,2 δισεκατομμύρια ευρώ σε 26,9 δισεκατομμύρια ευρώ ή μία αύξηση 2,7%, ενώ οι άμεσοι από 19,44 δισεκατομμύρια ευρώ σε 19,66 δισεκατομμύρια ευρώ ή 1,1% αύξηση. Βλέπουμε ότι η έμμεση φορολογία παρουσίασε ανοδικές τάσεις, κυρίως χάρη στην αύξηση εσόδων από ΦΠΑ. Οι άμεσοι φόροι αυξήθηκαν λιγότερο αφού ο φόρος εισοδήματος φυσικών προσώπων αυξήθηκε κατά 1,1%, σε αντίθεση με των νομικών προσώπων που μειώθηκε.

Έτσι, επιτάθηκε το φαινόμενο να μεγαλώνει η αναλογία έμμεσων προς άμεσους φόρους, καταδεικνύοντας την ταξικότητα των μνημονιακών πολιτικών, φτάνοντας τη μεταξύ τους σχέση στο 58 προς 42 έναντι 56 προς 44 το 2013.

Θύμα, ασφαλώς και η κοινωνική ασφάλιση, η αύξηση της σχετικής δαπάνης από 11,78 δισεκατομμύρια ευρώ το 2016 σε 15,83 δισεκατομμύρια ευρώ το 2017 οφείλεται στην πρόσθετη επιχορήγηση προς τον ΕΦΚΑ, συν 4,58 δισεκατομμύρια ευρώ έναντι του 2016, αποκρύπτοντας την ανάλγητη πολιτική. Παρομοίως, οι επιχορηγήσεις σε Οργανισμούς και Ιδρύματα Υγείας μειώθηκαν κατά 36%.

Οι Δημόσιες Επενδύσεις απέφεραν έσοδα μόλις 2,33 δισεκατομμύρια ευρώ και ήταν μειωμένες κατά 41% έναντι τόσο του στόχου, όσο και του αντίστοιχου μεγέθους του 2016, δηλαδή περίπου κατά 4,2 δισεκατομμύρια ευρώ.

Εν ολίγοις, καμία ευρωπαϊκή χώρα δεν διατήρησε πρωτογενή πλεονάσματα πάνω από το 1,9% ούτε για μια δεκαετία, πόσο μάλιστα για πάνω από τέσσερις δεκαετίες, που οφείλουμε εμείς. Ο μόνος λόγος που οι δανειστές εμμένουν σε μια τέτοια γελοιότητα είναι ότι μόνον έτσι μπορούν να προσποιηθούν ότι το δημόσιο χρέος μας μπορεί να αποπληρωθεί. Όλοι σε αυτή την αίθουσα, που είμαστε σήμερα, γνωρίζουμε φυσικά ότι το χρέος μας δεν είναι βιώσιμο, απλώς το μνημονιακό τόξο δεν έχει το απαιτούμενο σθένος να το παραδεχτεί.

Εμείς, το ΜέΡΑ25 προτείνουμε και καταθέσαμε γραπτή πρόταση για την αναδιάρθρωση του χρέους με ρήτρα ανάπτυξης, όπως συνέβη με τη Γερμανία και το χρέος της μεταπολεμικά στο Λονδίνο, ώστε ο απαιτούμενος στόχος πρωτογενούς πλεονάσματος να μειωθεί από το 3,5% του ΑΕΠ στο 0% του ΑΕΠ, κάτι που ισοδυναμεί με την κατάργηση της λιτότητας και την δυνατότητα δραστικής μείωσης των φορολογικών συντελεστών.

Με την ευκαιρία αυτή σήμερα θα ήθελα να αναφέρω μερικά σημεία για τη γνωστή σε όλους μας Ανεξάρτητη Αρχή Δημοσίων Εσόδων (ΑΑΔΕ), η οποία αποτελεί από το 2017 για το οποίο συζητάμε σήμερα τη διάδοχη κατάσταση της Γενικής Γραμματείας Δημοσίων Εσόδων. Η ΑΑΔΕ δεν είναι κρατική υπηρεσία ελεγχόμενη από το ελληνικό δημόσιο και κατ' επέκταση από το νομοθετικό σώμα και την κυβέρνηση. Η ΑΑΔΕ δεν έχει καμία σχέση με το ελληνικό δημόσιο, εφόσον πρόκειται για καθαρά ιδιωτικό μηχανισμό υπό τον άμεσο έλεγχο των δανειστών. Με άλλα λόγια το κρατικό ταμείο παραδόθηκε εξ΄ολοκλήρου στα χέρια ενός ιδιωτικού φορέα και δια αυτού στα χέρια των ξένων δανειστών που το διαχειρίζονται πλέον απόλυτα.

Η ΑΑΔΕ αποτελεί άλλον έναν εισπρακτικό μηχανισμό όχι μόνο της φορολογητέας ύλης, αλλά και των πάσης φύσεως εσόδων μέσα στα όρια της ελληνικής επικράτειας, ακόμη και των προστίμων της Τροχαίας. Η ΑΑΔΕ είναι τελείως ανεξάρτητη από κάθε έλεγχο εκ μέρους του ελληνικού δημοσίου, των κυβερνήσεων, των ελληνικών διοικητικών και δικαστικών αρχών. Ο τίτλος «Ανεξάρτητη Αρχή» είναι ψευδεπίγραφος. Η ανεξαρτησία της είναι μόνο απέναντι στον ελληνικό λαό και σε οποιοδήποτε θεσμικό προβλεπόμενο όργανο της ελληνικής πολιτείας, ενώ είναι απόλυτα εξαρτημένη από τους έξωθεν της χώρας εντολείς που τη δημιούργησαν και κατάφεραν μέσω αυτής να έχουν πλήρη έλεγχο στο δημόσιο ταμείο της χώρας και να το διαχειρίζονται, πλέον, αποκλειστικά οι ίδιοι.

Ο ιδιωτικός αυτός μηχανισμός δεν είναι νομικό πρόσωπο, έτσι ώστε ο οποιοσδήποτε πολίτης ή φορέας να μην μπορεί να κινηθεί εναντίον του. Ποιον θα μηνύσεις για τις εγκληματικές πράξεις του, όταν αυτός στερείται νομικής προσωπικότητας και νομικά είναι ανύπαρκτος; Ο ιδιωτικός αυτός μηχανισμός ιδρύθηκε αντισυνταγματικά επίσης και ψευδεπίγραφα ως Ανεξάρτητη Διοικητική Αρχή, με ευθεία αντιπαράθεση προς το άρθρο 101 Α΄ του Συντάγματός μας, που αναφέρει πέντε Ανεξάρτητες Αρχές. Πέραν αυτών των πέντε Αρχών καμία άλλη Ανεξάρτητη Αρχή δεν μπορεί να υπάρξει, όπως δεν μπορεί να υπάρξει δεύτερη Βουλή. Συνεπώς αναδεικνύεται κραυγαλέα η μη νομιμοποιημένη και αντισυνταγματική ύπαρξη της ΑΑΔΕ θέτοντας μπροστά σε ποινικές ευθύνες αυτούς που την ίδρυσαν και την ψήφισαν και την έβαλαν σε εφαρμογή.

Κλείνοντας, το ΜέΡΑ 25 δεν θα επικυρώσει τον πρώτο Απολογισμό - Ισολογισμό που εισήγαγε τον τιμωρητικό αυτόν παραλογισμό των υπέρογκων πρωτογενών πλεονασμάτων ως μέθοδο αναδιάρθρωσης του χρέους και μας έχει οδηγήσει σε απαξίωση, εξαθλίωση, εξευτελισμό και αναξιοπρέπεια.

Καταψηφίζουμε.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Το λόγο έχει ο κ. Υπουργός.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών)**: Κυρίες και κύριοι Βουλευτές, ο Απολογισμός του 2017 έχει το παράδοξο να τον υπερασπίζεται τελικά μια άλλη κυβέρνηση και αυτό προφανώς δημιουργεί μια αναντιστοιχία, η οποία οφείλεται, εν μέρει, και στο γεγονός ότι υπάρχει όλη αυτή η καθυστέρηση μέχρι να έρχονται οι Ισολογισμοί και οι Απολογισμοί στη Βουλή.

Είναι, όμως, μια καλή ευκαιρία για να γίνει μια συζήτηση οργανωμένη, για το τι όντως συνέβη τα περασμένα χρόνια.

Θα ήθελα να μιλήσω χρησιμοποιώντας περισσότερο τα στοιχεία της γενικής κυβέρνησης, γιατί μια αδυναμία των Ισολογισμών και Απολογισμών είναι ότι επικεντρώνονται περισσότερο στα στοιχεία του Κεντρικού Κράτους, ενώ αυτό που έχει αξία πραγματική είναι προφανώς τα στοιχεία της γενικής κυβέρνησης.

Εκεί, λοιπόν, με βάση τα τελευταία στοιχεία που έχουμε στο προσχέδιο του Προϋπολογισμού του 2020, προκύπτει ότι το 2017 ήταν μια παράδοξη χρονιά, όπως ήταν λίγο - πολύ και το 2016 και το 2018.

Για να είμαι σαφέστερος, είχαμε μια τεράστια υπέρβαση στο πρωτογενές πλεόνασμα που είχε συμφωνηθεί με τους δανειστές. Θυμίζω ότι το πρωτογενές πλεόνασμα που είχε συμφωνηθεί με τους δανειστές για τη χρονιά εκείνη ήταν 1,75% και τελικά φτάσαμε σε ένα αποτέλεσμα για τη γενική κυβέρνηση πάνω από 4%.

Μιλάμε για ένα τρομακτικό ποσό, πάνω από 2% του Α.Ε.Π., της τάξης των 4 δισ. ευρώ, 4 δισ. ευρώ σε μια μόνο χρονιά, παραπάνω από αυτά που ζητούσαν οι δανειστές, όπως συμφωνήθηκαν με τους ίδιους και με πρωταγωνιστή εκείνη την εποχή τον Γερμανό Υπουργό Οικονομικών, τον κ. Σόιμπλε.

Η αλήθεια είναι ότι φορολογήσαμε ακόμη παραπάνω από τα 4 δισ. Θα επαναλάβω στοιχεία, που υπήρχαν και στο προσχέδιο του Προϋπολογισμού, τα οποία πρέπει οι Βουλευτές να γνωρίζουν πολύ καλά, που αφορούν την περίοδο 2016 - 2018.

Την περίοδο 2016 - 2018 το άθροισμα των πλεονασμάτων, πέραν αυτών που είχαν συμφωνηθεί με τους δανειστές, έφτασε τα 11,4 δισ. ευρώ. Σε αυτά δεν περιλαμβάνονται οι παροχές που έγιναν στο τέλος του έτους. Αυτές είναι στο κανονικό πλεόνασμα, είναι καθαρό ποσό, που πήγε στο «μαξιλάρι», για το οποίο θα μιλήσω στη συνέχεια, για τη χρήση του και τι σημαίνει.

Πέραν αυτών, όμως, πρέπει να βάλουμε και την αύξηση των ληξιπρόθεσμων οφειλών του δημοσίου, που έγινε την ίδια περίοδο. Είχαμε άλλα 18 δισ. ευρώ αύξηση των ληξιπρόθεσμων οφειλών των φορολογούμενων προς το δημόσιο την ίδια περίοδο. Δηλαδή, 2016 με 2018, 11,4 δισ. ευρώ συν 18 δισ. ευρώ, μπήκε επιπλέον φορολογικό βάρος 30 δισ. ευρώ, πέραν αυτού που ήταν αναγκαίο για να πληρωθούν οι πολύ υψηλές υποχρεώσεις, που είχε συμφωνήσει ο ΣΥΡΙΖΑ με τους δανειστές.

Αυτά τα λεφτά, τα 30 δισ. ευρώ επιπλέον φορολογικό βάρος, προφανώς διέλυσαν την ανάπτυξη. Αποτέλεσμα ήταν το 2016 η τότε Κυβέρνηση υπολόγιζε μια ανάπτυξη 2,7% και τελικά έγινε 1,5% - 1,4% λένε κάποια στοιχεία- στο προσχέδιο του Προϋπολογισμού γράφουμε 1,5%. Συρρικνώθηκε δραστικά η ανάπτυξη, ήταν περίπου στο μισό αυτής που είχε προϋπολογιστεί. Είναι εντυπωσιακό, ότι τα φορολογικά έσοδα μπήκαν με τη μισή ανάπτυξη, σκεφτείτε πόση θα ήταν η υπερφορολόγηση, εάν είχαμε την κανονική ανάπτυξη, πόσο έξω έπεσε επί της ουσίας τώρα το 2017.

Αυτή η υπερφορολόγηση και αυτό το επιπλέον φορολογικό βάρος εξηγεί και γιατί παραμένει η τεράστια αδυναμία που σήμερα στην πραγματικότητα έχει η ελληνική οικονομία. Σήμερα, το μείζον πρόβλημα της οικονομίας μας δεν είναι το πολύ μεγάλο χρέος που έχουμε, αλλά το τεράστιο επενδυτικό κενό. Έχουμε ποσοστό επενδύσεων 12% στο Α.Ε.Π. με μέσο όρο στην Ευρώπη 20% και με ποσοστό επενδύσεων, που θα χρειαζόμασταν για να πετυχαίνουμε να αποκαθίσταται το κεφάλαιο, δηλαδή να καλύπτουμε τουλάχιστον τις αποσβέσεις του παλαιού κεφαλαίου που υπάρχουν στη χώρα, 16% του Α.Ε.Π..

Δεν θα πετύχουμε και του χρόνου ούτε καν να αποκαταστήσουμε τις αποσβέσεις. Αυτό, όπως καταλαβαίνετε, μειώνει την πραγματική παραγωγική ικανότητα της χώρας και τη μειώνει σταθερά όλα αυτά τα τελευταία χρόνια. Η Ελλάδα μπορεί να παράγει όλο και λιγότερο, διότι οι επενδύσεις είναι λιγότερες από τις αποσβέσεις. Αυτό σημαίνει, ότι μακροχρονίως κάθε χρόνο παράγουμε λιγότερες θέσεις εργασίας, γιατί δεν υπάρχουν επενδύσεις αντίστοιχες με τις αποσβέσεις. Επιπλέον χάνουμε και τεχνολογική προήγηση, διότι το νέο κεφάλαιο φέρνει καινοτομία, ιδίως σε μια περίοδο ραγδαίας βελτίωσης της καινοτομίας διεθνώς.

Χάνοντας τη δυνατότητα να φέρουμε νέο κεφάλαιο, χάνουμε και την καινοτομία. Η χώρα γίνεται όλο και λιγότερο ανταγωνιστική και το λεγόμενο output gap, το κενό μεταξύ της δυνητικής παραγωγικότητας της χώρας και της πραγματικής παραγωγής μειώνεται κάθε χρόνο που περνάει. Αυτό είναι που συνέβη και το 2017, χρονιά για την οποία μιλάμε τώρα.

Το δεύτερο θέμα που πρέπει λίγο να ξεκαθαριστεί, είναι αυτά τα 4 δισ. που έμειναν στο «μαξιλάρι» τη χρονιά εκείνη, πως μπορούν να χρησιμοποιηθούν. Εκεί πρέπει η Βουλή να γνωρίζει, ότι με βάση τη συμφωνία που ισχύει μέχρι το 2060 και που υπέγραψε η προηγούμενη Κυβέρνηση- την δέχτηκε στο Eurogroup για να είμαστε ακριβείς- έχουμε την υποχρέωση να έχουμε πρωτογενή πλεονάσματα για τα επόμενα 40 χρόνια. Τι σημαίνει πρωτογενές πλεόνασμα; Πρέπει να το καταλάβουμε όλοι, γιατί θα μας συνοδεύει για τα επόμενα 40 χρόνια. Σημαίνει το εξής πολύ απλό. Από κάθε χρονιά μπορούμε να χρησιμοποιούμε για τις δαπάνες του κράτους, της γενικής κυβέρνησης, μόνο τις εισπράξεις της χρονιάς, μειωμένες κατά το πρωτογενές πλεόνασμα. Τα άλλα χρήματα που έχουμε στην άκρη ή που θα βάλουμε για οποιοδήποτε λόγο, μπορούν να πάνε μόνο για τοκοχρεολύσια, δηλαδή για το χρέος.

Υπάρχουν και μερικές άλλες εξωτικές λύσεις που να μπορείς να κάνεις αυξήσεις μετοχικού κεφαλαίου, δεν θα μπω σε αυτές, γιατί καταλαβαίνετε ότι δεν μπορούν να αφορούν 37 ή 40 δισ. ευρώ. Αυτό πρακτικά σημαίνει ότι τα χρήματα αυτά, το λεγόμενο «μαξιλάρι» είτε είναι στην Τράπεζα της Ελλάδας είτε ήταν στην τράπεζα του πλανήτη Άρη, είναι το ίδιο μακριά, σε σχέση με τις δαπάνες που θα κάνουμε το 2020, σε σχέση με τις δαπάνες που θα κάνουμε το 2021, σε σχέση με τις δαπάνες που θα κάνουμε το 2022, σε σχέση με τις δαπάνες που θα κάνουμε το 2059. Αυτή είναι η δυσάρεστη πραγματικότητα, σε σχέση με το περίφημο «μαξιλάρι». Το «μαξιλάρι» είναι καλό για τους δανειστές, αλλά δεν μας καλύπτει.

Το ερώτημα είναι μήπως έπρεπε το «μαξιλάρι» να το έχουμε ούτως ή άλλως, γιατί έχουμε αυτό το τεράστιο χρέος; Πώς θα αποκαταστήσουμε την αξιοπιστία μας στις αγορές; Θα σας θέσω τρεις αριθμούς που νομίζω ότι θα απαντούν με μεγάλη σαφήνεια. Το 2014, μια πρώτη μικρή έξοδος της Ελλάδας στις αγορές 4,75%. Τον Μάρτιο του 2019, τελευταία έξοδος στις αγορές της Κυβέρνησης ΣΥΡΙΖΑ, 3,85%. Σε 5 χρόνια μια μείωση κάτω του 1%. Τον Οκτώβριο, τελευταία έκδοση της Ελλάδας στις αγορές, 1,5%, δηλαδή μέσα σε 6 μήνες πάνω από 2,5 μονάδες. Τι συνέβη μαγικό μεταξύ του Μαρτίου και του Οκτωβρίου; Αν ήταν το «μαξιλάρι» και η πολιτική του ΣΥΡΙΖΑ, τι την εμπόδιζε να εμφανιστεί η μείωση τον Μάρτιο; Αυτό που συνέβη ήταν ότι άλλαξε η πολιτική.

Η πολιτική των υπερπλεονασμάτων ήταν λάθος και θα ήθελα, μιλώντας σε σχέση με τη σημερινή Αντιπολίτευση, να πω ότι ήταν λάθος ακόμη και για το δικό τους κυβερνητικό σχεδιασμό. Δηλαδή, εάν ξανακοίταγαν τα πράγματα, «θα χτύπαγαν το κεφάλι τους στον τοίχο» αν ήξεραν ότι θα μπορούσαν να δαπανήσουν άλλα 11 δισ. ευρώ, παραμένοντας πιστοί στη συμφωνία με τους δανειστές και να βάλουν και άλλα 10 δισ. ευρώ λιγότερα φορολογία. Έκαναν λάθος απλώς και αυτή είναι η γνώμη μου.

Συνεπώς, το πραγματικό πρόβλημα των προϋπολογισμών των προηγουμένων ετών ήταν ότι, πάνω στα πολύ μεγάλα και παράλογα πλεονάσματα που συμφωνήθηκαν μαζί με τους άλλους όρους του καλοκαιριού του 2015, π.χ. το Υπερταμείο, όλα αυτά συνέβαιναν, γιατί πιστεύω δεν υπήρξε, για λόγους ιδεολογικούς ή πραγματικούς, σωστό μέτρημα. Ακόμη και το 2018 υπήρξε υπερπλεόνασμα 4,18. Γιατί; Δεν θυμάμαι, εκείνη τη στιγμή πόσα ήταν. Ήταν 600, 700, 800 εκατομμύρια; Ποιος λόγος υπήρχε;

Από εκεί και πέρα, υπήρχαν και κάποια λάθη επιμέλειας, που εγώ τώρα τα βλέπω ως Γενικό Λογιστήριο του Κράτους. Θα σας δώσω ένα παράδειγμα. Τα νοσοκομεία δεν κατέγραφαν στα σοβαρά τις προσφυγικές και μεταναστευτικές δαπάνες και δεν έβγαιναν από το αποτέλεσμα της Κυβέρνησης, όπως είχε δικαίωμα να κάνει η Κυβέρνηση, με βάση τη συμφωνία που είχε κάνει το 2015. Το πιο χαρακτηριστικό είναι ότι στα στοιχεία που πήραμε μόλις ήρθαμε στην Κυβέρνηση και ρωτήσαμε τα νοσοκομεία- με τις προηγούμενες διοικήσεις σημειώστε- ποιες δαπάνες είχαν με αλλοδαπούς και μετανάστες, μας είπαν ότι στο νοσοκομείο της Λέσβου δεν υπήρχαν δαπάνες μεταναστών και προσφύγων. Σημειώστε ότι αυτό είναι χρήματα, για τα οποία φορολογούμε τον κόσμο για να πετύχουμε το στόχο. Οπότε ο προβληματισμός μου αφορά την επιμέλεια με την οποία έγινε η δημοσιονομική διαχείριση και θα μείνω μόνο σε αυτό, από πλευράς Κυβέρνησης, άσχετα με τις διαφωνίες που έχουμε. Είμαστε υποχρεωμένοι να υπερψηφίσουμε τον Ισολογισμό και Απολογισμό του Κράτους για να κλείσουν τα βιβλία. Άλλωστε, την πραγματική ψήφο για τον Απολογισμό του 2017 την έδωσε ο ελληνικός λαός. Συνεπώς, αυτή η άποψη μετράει.

Σας ευχαριστώ πολύ.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Το λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Κυρίες και κύριοι συνάδελφοι, η συζήτηση για την κύρωση του Απολογισμού και Ισολογισμού του Κράτους αποτελεί μια θεσμική διαδικασία λογοδοσίας. Ταυτόχρονα, όμως, αποτυπώνει τις συνέπειες και τα αποτελέσματά της ασκούμενης οικονομικής πολιτικής. Η πολιτική αυτή αποτιμήθηκε και κρίθηκε από τους πολίτες πρόσφατα στις εκλογές. Μέσα όμως από τα στοιχεία του Απολογισμού και Ισολογισμού του Κράτους για την εκτέλεση του Προϋπολογισμού του 2017 και την Έκθεση του Ελεγκτικού Συνεδρίου, αποτυπώνεται το αδιέξοδο αυτής της πολιτικής που ακολουθήθηκε από την προηγούμενη κυβέρνηση. Πιο αναλυτικά. Αυξήθηκαν οι ληξιπρόθεσμες οφειλές των πολιτών προς το δημόσιο, κάτι που αποδεικνύει την εξάντληση της φορολογικής ικανότητας των πολιτών. Τα έσοδα από το φόρο εισοδήματος φυσικών προσώπων παρουσίασαν υστέρηση κατά 1,1 δισ. ευρώ παρά την υψηλή φορολόγηση. Αυτό δείχνει πολύ απλά ότι τα εισοδήματα συρρικνώνονταν. Τα έσοδα από τον ΦΠΑ ήταν μειωμένα κατά 350 εκατομμύρια ευρώ περίπου ενώ το ίδιο ισχύει για τους φόρους κατανάλωσης που μειώθηκαν κατά 450 εκατομμύρια ευρώ.

Εξακολουθεί να υπάρχει δυσαναλογία στα έσοδα από άμεσους και έμμεσους φόρους. Τα έσοδα από τους έμμεσους φόρους είναι υψηλότερα, κάτι που πλήττει κυρίως τα χαμηλά εισοδηματικά στρώματα και απομυθοποιεί πλήρως τη δήθεν ταξική πολιτική της προηγούμενης κυβέρνησης. Η αναλογία έμμεσων και άμεσων φόρων ως προς τα συνολικά φορολογικά έσοδα ανήλθε σε 41,39% και 58,61% αντίστοιχα. Πρακτικά αυτό σημαίνει ότι για κάθε ευρώ άμεσων φόρων καταβάλλεται 1,42 ευρώ για έμμεσους φόρους. Σημαίνει πολύ απλά ότι υπήρχε πολύ μεγάλη επιβάρυνση από έμμεσους φόρους στους πολίτες.

 Τα έσοδα του Προγράμματος Αποκρατικοποιήσεων παρουσίαζαν υστέρηση κατά 748 εκατομμύρια ευρώ περίπου, αφού ούτε το 2017, ούτε και το 2018 εισπράχτηκαν τα 300.000.000 ευρώ που προβλέπονταν από τη Σύμβαση του Ελληνικού, γιατί η προηγούμενη κυβέρνηση δημιουργούσε προσκόμματα στην υλοποίηση της επένδυσης.

 Επίσης, διαπιστώνεται η υπό εκτέλεση του Προγράμματος Δημοσίων Επενδύσεων. Συγκεκριμένα, τα έξοδα του Προγράμματος Δημοσίων Επενδύσεων του έτους 2017 ανήλθαν στο ποσό των 4,443 δισεκατομμυρίων εύρω, ποσό μικρότερο κατά 2,156 δισεκατομμύρια ευρώ των προβλεπομένων και κατά 1,4 δισεκατομμύρια ευρώ σε σχέση με το έτος 2016. Προφανώς, η υπό εκτέλεση του Προγράμματος Δημοσίων Επενδύσεων σε συνδυασμό με την υπερφορολόγηση δημιούργησε τα υπερπλεονάσματα, με τον τρόπο, όμως, που επιτυγχάνονται υπονόμευσαν την αναπτυξιακή διαδικασία.

Επίσης, οι αποκρατικοποιήσεις κινήθηκαν με πολύ αργούς ρυθμούς. Από τις 24 περιπτώσεις που αποτελούσαν προτεραιότητες το 2017, ολοκληρώθηκαν μόλις 7. Και μάλιστα κάποιες από αυτές, όπως η παραχώρηση των 14 περιφερειακών αεροδρομίων είχαν δρομολογηθεί και ολοκληρωθεί από την προηγούμενη κυβέρνηση Σαμαρά και η κυβέρνηση του κ. Τσίπρα, αφού υποσχέθηκε ότι θα καταργήσει τη Σύμβαση, τελικά την υπέγραψε με σημαντική καθυστέρηση.

Κυρίες και κύριοι συνάδελφοι, τα αποτελέσματα της εκτέλεσης του Κρατικού Προϋπολογισμού του 2017, αποδεικνύουν τους λόγους, για τους οποίους η πολιτική που ακολουθήθηκε από την προηγούμενη κυβέρνηση αποδοκιμάστηκε από τους πολίτες και είναι η υπερφορολόγηση, ο έντονα αναπτυξιακός χαρακτήρας και η διεύρυνση των κοινωνικών ανισοτήτων.

Κανείς δεν έχει ξεχάσει ότι η προηγούμενη κυβέρνηση, πέρα από το γεγονός, ότι έφερε ένα αχρείαστο και επώδυνο μνημόνιο επέβαλε και 29 νέους φόρους, που έπληξαν τη συντριπτική πλειοψηφία των πολιτών και ιδιαίτερα τους, πλέον, αδύναμα οικονομικά. Η πολιτική αυτή από τις 7 Ιουλίου αποτελεί παρελθόν με την ψήφο των Ελλήνων πολιτών. Έχει υιοθετηθεί ένα νέο μίγμα πολιτικής που αποδεικνύει ότι οι δημοσιονομικοί στόχοι μπορούν να επιτυγχάνονται μέσα από τη μείωση των φόρων. Η αρχή έγινε με τον ΕΝΦΙΑ και υπάρχει και συνέχεια με τη νέα μείωση των φόρων, που περιλαμβάνεται στο υπό κατάθεση φορολογικό νομοσχέδιο. Παράλληλα, τα μέτρα για την επέκταση των ηλεκτρονικών συναλλαγών θα περιορίσουν τη φοροδιαφυγή και θα οδηγήσουν στην αύξηση των δημοσίων εσόδων, η οποία παράλληλα με την αύξηση του ΑΕΠ θα δημιουργήσει πρόσθετο δημοσιονομικό χώρο για να ακολουθήσουν και νέες παρεμβάσεις στην κατεύθυνση της μείωσης των φορολογικών επιβαρύνσεων. Αυτή είναι η επιλογή της κυβέρνησης της Νέας Δημοκρατίας και του Κυριακού Μητσοτάκη.

Σας ευχαριστώ πολύ.

**ΧΑΡΑΛΑΜΠΟΣ ΠΑΠΑΔΟΠΟΥΛΟΣ (Αντιπρόεδρος της Επιτροπής):** Σας ευχαριστούμε πολύ.

Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Σας ευχαριστώ, κύριε Πρόεδρε. Κύριε Υπουργέ, με χαρά βλέπω ότι είστε εδώ. Το πρωί καταλαβαίνω ότι όλη η πολιτική ηγεσία του Υπουργείου Οικονομικών ήταν απασχολημένη με άλλα καθήκοντα και δεν μπορούσε να είναι εδώ, στη συνεδρίαση της Επιτροπής, όπου ακούσαμε πολύ ενδιαφέροντα πράγματα από το Ελεγκτικό Συνέδριο και έγινε μια πολύ καλή συζήτηση. Χρήσιμο θα ήταν να είναι ένας εκπρόσωπος της πολιτικής ηγεσίας, καταλαβαίνω τις υποχρεώσεις σας και ειδικά αυτών των ημερών.

Σε ότι αφορά στο θέμα του Προϋπολογισμού και του Απολογισμού, θα ήθελα να πω ότι με την εμπειρία μου ως υπάλληλος του Υπουργείου Οικονομικών από το 1987, ως πρώην συνδικαλιστής, ως πρώην Αναπληρωτής Υπουργός και ως Βουλευτής τώρα, πρέπει να σταματήσει όλη αυτή τη διαδικασία της πρόφασης, ότι δήθεν συζητάμε τον Προϋπολογισμό ή τον Απολογισμό, στην ουσία δε συζητάμε τίποτα, διότι, δυστυχώς, όπως είναι τα πράγματα στη χώρα μας, εάν συμφωνήσουμε οι 300 βουλευτές να μεταφέρουμε ένα ποσό από τη μισθοδοσία μας, π.χ. στους μετανάστες ή στους πρόσφυγες, αυτό δεν μπορεί να γίνει, διότι, όπως ψηφίζεται ο Προϋπολογισμός, με τη διαδικασία των κωδίκων, δεν μπορεί να αλλάξει τίποτα. Άρα, δεν κάνουμε συζήτηση.

Παράλληλους μονολόγους κάνουμε, ταλαιπωρούμε και τους πρακτικογράφους της Βουλής και το προσωπικό με όλη αυτή την διαδικασία. Παράκληση λοιπόν κ. Υπουργέ και σε εσάς και στην Επιτροπή, μακάρι και ο Προεδρεύων και ο Πρόεδρος που είχε άλλη υποχρέωση, να πάρετε μια τέτοια πρωτοβουλία. Να συζητήσουμε, όπου θέλετε, εδώ, σε μια ημερίδα εκτός, σε ένα συνέδριο στην ΑΣΟΕΕ ή οπουδήποτε αλλού, να συζητήσουμε πως θα αλλάξει η διαδικασία συγκρότησης, συζήτησης, ψήφισης, υλοποίησης, ελέγχου, απολογισμού του προϋπολογισμού. Διαφορετικά, θα προσποιούμαστε όλοι, ότι κάτι κάνουμε, αλλά στην ουσία δεν θα κάνουμε τίποτα. Διότι, δεν ταιριάζει ούτε σε μια Ευρωπαϊκή χώρα, δεν ταιριάζει ούτε στις ανάγκες της περιόδου, ούτε σε πολλά άλλα ζητήματα, αυτό που κάνουμε τώρα.

Ακούστηκε πριν, στη συζήτηση για το ότι δεν έχει αποτιμηθεί η περιουσία του δημόσιου. Όχι μόνο δεν έχει αποτιμηθεί η περιουσία του δημόσιου, αλλά το δημόσιο απ’ ό,τι θυμάμαι, σπαταλά κάθε χρόνο περίπου 110 - 120 εκατ. ευρώ για ενοίκια υπηρεσιών του. Την ίδια στιγμή, που έχει πάρα πολλά κενά ακίνητα στο κέντρο της Αθήνας ή και σε πολλές άλλες περιοχές και δεν τα χρησιμοποιεί για να στεγάσει τις ανάγκες του. Ένα παράδειγμα τέτοιο είναι και η Βουλή, η οποία στεγάζεται εδώ και σε 3-4 άλλα κτίρια. Αυτά όμως, θα συζητηθούν το απόγευμα σε άλλη επιτροπή.

Παράκληση λοιπόν, να ανοίξει ένας συγκροτημένος διάλογος για αλλαγή των θεμάτων επί του προϋπολογισμού και να μην έρθουμε ξανά του χρόνου τέτοια περίοδο όσοι είμαστε εδώ, να συζητήσουμε πάλι σε μια δήθεν συζήτηση, όπου δεν υπάρχει περιεχόμενο.

Αυτή είναι η γενική παρατήρηση και σε αυτή θα έμενα μόνο. Άκουσα όμως, τους εισηγητές των άλλων κομμάτων και θα ήθελα να κάνω κάποιες παρατηρήσεις. Αλλιώς δεν θα έτρωγα το χρόνο σας και το χρόνο των υπολοίπων μελών της Επιτροπής.

Γίνεται μια συνεχής αναφορά στις συζητήσεις, εκπροσώπων κυρίως της Ν.Δ., αλλά και ολίγων του ΠΑ.ΣΟ.Κ., στο τι έκανε η κυβέρνηση του ΣΥΡΙΖΑ από το 2015 και μετά. Να την κάνουμε τη συζήτηση αυτή, να την κάνουμε οργανωμένα, με στοιχεία, με ό,τι θέλετε. Να μιλήσουμε δηλαδή, για το τι έκανε μέχρι το 2014 η Ν.Δ. στη φοροδιαφυγή και στο λαθρεμπόριο και τι κάναμε εμείς από το 2015 και μετά. Με στοιχεία όμως, όχι γενικά και αόριστα, με καταγγελιολογία.

Σε ό,τι αφορά όμως, το γιατί ακολουθήσαμε το 2015 αυτή την πολιτική, θα ακούσουμε κάποια στιγμή από τον κ. Παπαδημητρίου με την οικονομική εμπειρία που έχει και από άλλους οικονομικούς συντάκτες και από άλλους πολιτικούς, ποιες πολιτικές οδήγησαν τη χώρα στην οικονομική καταστροφή και στη χρεοκοπία; Και ποιοι πολιτικοί; Διότι, εάν θεωρούμε ότι η πολιτική ασκείται ερήμην πολιτικών προσώπων, τότε χάνουμε την ουσία της πολιτικής. Υπάρχουν πολιτικές ευθύνες σε πρόσωπα και υπάρχουν πολιτικές ευθύνες σε κόμματα. Σε πολιτικές που ακολουθήσαμε, για το ότι η χώρα χρεοκόπησε. Θα μιλήσουμε κάποτε για αυτό; Και μετά να μιλήσουμε και για το τι έγινε από το 2015 και μετά. Διότι, έχω ξαναπεί το παράδειγμα και θα το ξαναπώ. Εμείς, κληθήκαμε το 2015, να σβήσουμε μια φωτιά και πήραμε μέτρα πυρόσβεσης. Πολλά, τα πήραμε καθυστερημένα, με αυταπάτες, με λάθη, με παραλείψεις. Τα έχουμε πει αυτά. Το ποιοι έβαλαν την φωτιά όμως; Διότι, αυτοί που έβαλαν τη φωτιά, καταγγέλλουν εμάς για την μέθοδο της πυρόσβεσης! Μου κάνει εντύπωση και αυτή η συζήτηση που γίνεται σήμερα, διότι, σε ό,τι αφορά το 2014, ο Ελληνικός λαός με τρεις ψήφους το 2015 απάντησε. Σε ό,τι αφορά επίσης, όλη αυτή τη συζήτηση για το τι κάναμε το 2015 και μετά, ξεχνάτε κ.κ. βουλευτές της Ν.Δ., ότι στο προσχέδιο του προϋπολογισμού που συζητήσαμε και μάλλον και στον προϋπολογισμό που θα έρθει, έχετε μέσα μια πολύ καλή ανάλυση της οικονομίας που παραλάβατε. Αυτό δεν μπορεί κάποιος να το συνταιριάξει με την κριτική που κάνετε. Δηλαδή, ο κακός ΣΥΡΙΖΑ, οι «συριζομαδούροι» που φύγανε από την εξουσία, φέρανε την οικονομία σε μια τόσο καλή κατάσταση και έχετε τα αποτελέσματα που έχετε τώρα και κάνετε όλα αυτά που κάνετε, την οποίαν περιγράψατε στο προσχέδιο του προϋπολογισμού και θα την περιγράψετε ξανά, αλλά φταίει για την κατάσταση της οικονομίας αυτή; Ξαναλέω λοιπόν, ποιος έφερε τη χώρα σε χρεοκοπία και στην καταστροφή; Όχι ο ΣΥΡΙΖΑ. Ποιοι πολιτικοί και ποιος την έβγαλε από την κρίση.

Τελειώνω με το εξής, κύριε Πρόεδρε.

Κύριε Υπουργέ, μια και είσαστε εδώ, επί ΣΥΡΙΖΑ (και ελπίζω να απαντήσετε σ’ αυτό), όταν τα ληξιπρόθεσμα χρέη προς το δημόσιο αυξανόταν, είχαμε τότε διάφορους οικονομικούς συντάκτες και διάφορους δημοσιογράφους που έβγαιναν στα κανάλια και έλεγαν «αποτυχία του ΣΥΡΙΖΑ, αυξάνονται τα ληξιπρόθεσμα, δεν έχει να πληρώσει ο κόσμος, καταστροφή». Διαβάζω, όχι στην εφημερίδα «ΑΥΓΗ» αλλά σε φιλικά διακείμενή σας εφημερίδα, ότι τον τελευταίο μήνα, «άλμα νέων ληξιπρόθεσμων, από 3,875 εκατομμύρια των Α.Φ.Μ. που χρωστούσαν, φτάσαμε στα 4,351 εκατομμύρια». Τι έγινε, ξαναγύρισε ο ΣΥΡΙΖΑ στην εξουσία; Διότι ο ΣΥΡΙΖΑ έφταιγε για όλα αυτά εδώ.

Τα ληξιπρόθεσμα χρέη προς το δημόσιο, αυξάνονται και έφτασαν στα 104,9 δις. Μπορείτε να μας δώσετε μια εξήγηση, πώς γίνεται αυτό, αφού όλα είναι τόσο τέλεια στη χώρα;

Επίσης, για το θέμα των ληξιπρόθεσμων οφειλών προς το δημόσιο. Παραλάβατε τον Ιούνιο του 2019 σε 2,355 και φτάσατε στα 2,547 και θυμάμαι πάρα πολλές αναφορές φιλικά διακείμενων σε εσάς δημοσιογράφων, που έλεγαν, «μα τι κατάσταση είναι αυτή; Δεν δίνονται χρήματα από το δημόσιο στην αγορά, για να κλείσει αυτό το τεράστιο θέμα;»

Θα θέλαμε μια εξήγηση και γι' αυτό, κ. Υπουργέ.

Θα ήθελα να πω μόνο μια κουβέντα για την αναφορά του Εκπροσώπου του ΜέΡΑ25, για το θέμα της Α.Α.Δ.Ε.. Παρακαλώ ψάξτε στις 20 Φεβρουαρίου του 2015, ποιος υπουργός Οικονομικών συμφώνησε στην ανεξαρτησία της τότε ΓΓΔΕ, δεν ήταν ούτε η κυρία Παπανάτσιου, ούτε ο κ. Αλεξιάδης, ούτε ο κ. Τσακαλώτος. Να ακούμε κριτική για όλα, ναι, αλλά να ακούμε κριτική για αυτά που υλοποιήσαμε, ενώ τα συμφώνησαν κάποιοι άλλοι, βγαίνει από τα όρια.

Σας ευχαριστώ πολύ, για την ανοχή σας .

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Δεν μας είπατε ποιος ήταν, όμως, και μείναμε με την απορία.

**ΤΡΥΦΩΝ ΑΛΕΞΙΑΔΗΣ:** Θα το βρείτε στο διαδίκτυο, εσείς τα ψάχνετε αυτά.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε πολύ.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, αυτή τη στιγμή συζητάμε τον Απολογισμό του Προϋπολογισμού του 2017, είναι ο δεύτερος Προϋπολογισμός που σχεδίασε και υλοποίησε η Κυβέρνηση του ΣΥ.ΡΙΖ.Α..

Είχαμε επιλέξει μέσα σε αυτές τις συνθήκες, να γείρουμε την πλάστιγγα προς τις πολιτικές με κοινωνικά θετικό πρόσημο. Όπως φαίνεται από τα επίσημα στοιχεία, κερδίσαμε το στοίχημα του διπλού στόχου, τόσο της επίτευξης της δημοσιονομικής ισορροπίας και τον περιορισμό των ελλειμμάτων, όσο και τον πολύ σημαντικό στόχο της αναδιανομής υπέρ των αδύναμων κοινωνικών ομάδων, υπέρ των τομέων της Υγείας και της Πρόνοιας.

Θα ήθελα να θυμίσω εδώ, ότι ο Προϋπολογισμός του 2017, καταρτίστηκε στα πλαίσια των δεσμεύσεων του τρίτου Προγράμματος, το οποίο παρόλα αυτά ήταν και το τελευταίο.

Ας θυμηθούμε το τι έγινε το 2017. Το 2017, η χώρα επέστρεψε σε θετικούς και διατηρήσιμους, όπως αποδείχθηκε, ρυθμούς ανάπτυξης.

Το επιτόκιο του δεκαετούς ομολόγου, έπεσε από το 7,8% στο 3,7%. Η ανεργία για το έτος αυτό, μειώθηκε κατά δύο ποσοστιαίες μονάδες και η τάση αυτή συνεχίστηκε για τα επόμενα χρόνια. Οι ανισότητες μειώθηκαν κατά μία μονάδα. Η ανισοκατανομή του εισοδήματος, μειώθηκε και αυτή κατά μισή μονάδα. Ο κίνδυνος φτώχειας μειώθηκε κατά μία μονάδα και η παιδική φτώχεια μειώθηκε κατά δύο μονάδες.

Δεν πανηγυρίζουμε, παρόλα αυτά, όμως, τολμάμε να πούμε, ότι το 2017, άρχισε να αποτυπώνεται η αλλαγή σελίδας της χώρας, η οποία ολοκληρώθηκε τον Αύγουστο του 2018, με το οριστικό τέλος των Μνημονίων. Θα αναφέρω μερικά από τα αποτελέσματα του Ισολογισμού του 2017, τα οποία είναι αποτέλεσμα της τόνωσης της πραγματικής οικονομίας, της στήριξης των χαμηλών κοινωνικών στρωμάτων και της διαφάνειας στα δημόσια οικονομικά, με τη χρηστή διαχείρισή τους.

Τα αποτελέσματα από λειτουργικές δραστηριότητες πλην των μη λειτουργικών αποτελεσμάτων, διαμορφώθηκε θετικά για πρώτη φορά στο ποσό των 412 εκατομμύρια.

Το συνολικό αποτέλεσμα της περιόδου πλεόνασμα – έλλειμμα, διαμορφώθηκε σε πλεόνασμα ύψους 2.244 εκατομμύρια για δεύτερη συνεχή χρονιά τα τελευταία χρόνια.

Η θετική διαμόρφωση του συνολικού αποτελέσματος της περιόδου, οδήγησε σε περαιτέρω θετική μεταβολή της καθαρής θέσης των πολιτών κατά το ποσό των 2.256 εκατομμύρια.

Το δημόσιο χρέος διαμορφώθηκε στο 184,9% του Α.Ε.Π. έναντι 187,3% το 2016 μειωμένο δηλαδή κατά 2,4 ποσοστιαίες μονάδες. Τα φορολογικά έσοδα άμεσοι και έμμεσοι φόροι διαμορφώθηκαν στο ποσό των 46,557εκατομμυρίων ευρώ, αυξημένα έναντι του 2016 κατά 920 εκατομμύρια ευρώ. Το 2017 δόθηκε και το κοινωνικό μέρισμα ύψους 770 εκατομμυρίων.

 Οι τρέχουσες επιχορηγήσεις σε οργανισμούς και ιδρύματα υγείας παρουσιάζουν μία αύξηση 1% έναντι του προηγούμενου έτους.

Αγαπητοί συνάδελφοι, ο προϋπολογισμός που καλούμαστε να κλείσουμε είχε το δικό μας αποτύπωμα και την ολοκλήρωση των προγραμμάτων και ταυτόχρονα την όποια επεκτατική δημοσιονομικά πολιτική προς τους ασθενέστερους.

Με την παράλληλη ρύθμιση του χρέους, που και εσείς αναγνωρίζετε πια, δημιουργήθηκαν τα δεδομένα για τη σταθεροποίηση της οικονομίας και δεν είναι δικά μας στοιχεία.

Οι καλές αποδόσεις των ελληνικών ομολόγων που αυτή τη στιγμή έρχεται η Κυβέρνηση η σημερινή της Ν.Δ. να πανηγυρίσει έχουν να κάνουν με τις εκτιμήσεις όλων των οίκων αξιολόγησης και την προτροπή τους προς τα ελληνικά ομόλογα. Και εκεί υπάρχει αναφορά ότι ο κίνδυνος χρεοκοπίας μέχρι και το 2021 είναι περιορισμένος λόγω του μεγάλου cash buffer και της μακράς διάρκειας του χρέους. Δύο στοιχεία, τα οποία αυτή τη στιγμή οφείλουν οι καλές επιδόσεις των ελληνικών ομολόγων και τη σταθερότητα της χώρας μας σε αυτή την κατεύθυνση.

Θεωρούμε ότι τα δεδομένα αυτά οδήγησαν στην ολοκλήρωση των προγραμμάτων και την έξοδο της χώρας από τα μνημόνια. Σε καμία περίπτωση δεν θέλουμε να ξαναγυρίσουμε πίσω.

Το ερώτημα που πρέπει να απαντηθεί πλέον είναι προς ποια κατεύθυνση θα οδηγηθεί σήμερα η ανάπτυξη και ποια θα είναι τα οφέλη της οικονομίας.

Διαφέρουμε στην οπτική μας για το μοίρασμα των κερδών. Διαφέρουμε για το παραγωγικό μοντέλο και την προστασία της κοινωνίας και των δικαιωμάτων. Και εδώ ακριβώς είναι η διαφορά μας, αγαπητοί συνάδελφοι.

Φυσικά ψηφίζουμε τον απολογισμό, ως είναι αυτονόητο.

Ευχαριστώ.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής­):** Τον λόγο έχει, ο κ. Σπανάκης.

**ΒΑΣΙΛΕΙΟΣ–ΠΕΤΡΟΣ ΣΠΑΝΑΚΗΣ:** Κύριε Πρόεδρε, κύριε Υπουργέ, σας ευχαριστούμε πολύ που είστε σήμερα στη συνεδρίαση παρότι γνωρίζουμε ότι αυτές τις μέρες έχετε αρκετή δουλειά στο Υπουργείο ενόψει του προϋπολογισμού μας.

 Κυρίες και κύριοι συνάδελφοι, θα μπορούσε κανείς να μιλήσει για πολλές ώρες για τον απολογισμό και τον ισολογισμό του οικονομικού έτους 2017.

Σήμερα η Επιτροπή μας καλείται να ψηφίσει και αν θέλετε εμείς οι βουλευτές της πλειοψηφίας είμαστε και λίγο εγκλωβισμένοι, τον απολογισμό εσόδων και εξόδων του προϋπολογισμού του οικονομικού έτους 2017 καθώς και τον ισολογισμό και τις λοιπές χρηματοοικονομικές καταστάσεις του 2017. Δηλαδή, από 1/1 του 2017 έως 31/12 του 2017 σύμφωνα με τις διατάξεις του Συντάγματος και του Κανονισμού της Βουλής.

 Και, ναι, θα υπερψηφίσουμε τον ισολογισμό, τον απολογισμό και τις χρηματοοικονομικές καταστάσεις. Δεν μπορούμε όμως να μην πούμε την αλήθεια στον ελληνικό λαό. Δεν μπορούμε και δεν έχουμε το δικαίωμα να μην πούμε συγκεκριμένα πράγματα και με αριθμούς και όχι με γενικές και αόριστες κουβέντες στον ελληνικό λαό. Διότι, όταν εξετάζεις έναν ισολογισμό, ο ισολογισμός είναι αυτό που μαθαίναμε και στο πρώτο έτος της ανωτάτης εμπορικής, είναι η φωτογραφία της στιγμής 31/12 του 2017. Εξετάζεις, λοιπόν, τι έχουμε 31/12 του 2017 και πας και σε μια διαχρονική σύγκριση να δεις τι είχαμε το 31/12 του 2016. Και θα είμαστε εδώ υγεία να χούμε του 2018, να δούμε τι έγινε 31/12 του 2018.

Να δούμε μερικά νούμερα, έτσι για να είμαστε συγκεκριμένοι, γιατί μας βλέπουν και αρκετοί συμπολίτες μας. Προσέξτε, τα διαθέσιμα και ταμειακά εισοδήματα, από 3,8 δισεκατομμύρια, έπεσαν στο 1,7 δισεκατομμύρια. Έχουμε μια φοβερή πτώση των διαθεσίμων και των ταμειακών ισοδύναμων. Τα μακροπρόθεσμα δάνεια αυξήθηκαν από 291 δισεκατομμύρια ευρώ σε 295 δισεκατομμύρια. Να μιλήσουμε για τα βραχυπρόθεσμα δάνεια; Από 26,25 δισεκατομμύρια πήγαν στα 29,87 δισεκατομμύρια. Αυτά όσον αφορά το δανεισμό.

Θέλω όμως να πάω, σε κάτι το οποίο επεσήμανε και ο συνάδελφος από τη Λευκάδα, ο κ. Καββαδάς, στο θέμα των φορολογικών εσόδων και έχει ιδιαίτερη σημασία να δούμε τι ποσοστό επί του συνόλου των φορολογικών εσόδων είναι οι άμεσοι και ποιοι είναι οι έμμεσοι φόροι και τελικά αν εφαρμόσετε μια αριστερή πολιτική ή μια αόριστη και άστοχη οικονομική πολιτική. Διότι, κυρίες και κύριοι συνάδελφοι του ΣΥΡΙΖΑ, η πολιτική σας ήταν τυφλή, δεν είχε κατεύθυνση, έπληξε τα χαμηλά εισοδήματα, γονάτισε τη μεσαία τάξη και αν θέλετε το 2017 είναι η χρονιά που η μεσαία τάξη και τα χαμηλά εισοδήματα δεν θα ήθελαν να θυμούνται για πολλά χρόνια. Το λέω αυτό, διότι έχουμε στα 46,5 δισεκατομμύρια συνόλου φορολογικών εσόδων, το 57% από έμμεσους φόρους. Δηλαδή, φορολογήσατε τον καφέ, φορολογήσατε την καθημερινότητα, φορολογήσατε εκείνον τον εργαζόμενο που δούλευε λίγες ώρες και που έπρεπε να πληρώσει έναν αυξημένο Φ.Π.Α, γιατί είστε η κυβέρνηση που αύξησε τον Φ.Π.Α και αυτό δεν πρέπει να το ξεχνάμε.

Όσον αφορά τα μη φορολογικά έσοδα. Έχουμε μια πτώση της τάξεως του 31% και μέσα από την ευκαιρία αυτή που μου δίνετε, κύριε Πρόεδρε και κύριε Υπουργέ και κυρίες και κύριοι συνάδελφοι, εγώ προκαλώ και γνωρίζετε και την προηγούμενη ιδιότητά μου, προκαλώ και προσκαλώ, με πολύ καλή διάθεση, να πάμε σε έναν ανοιχτό δημόσιο διάλογο, κυρία Παπανάτσιου, κύριε Αλεξιάδη και την κυρία Βαλαβάνη να καλέσουμε στον διάλογο αυτό, την πρώην συντρόφισσα σας και να μιλήσουμε για την φοροδιαφυγή, για την κατάσταση στις δημόσιες οικονομικές υπηρεσίες, επί των ημερών του ΣΥΡΙΖΑ, για την απαξίωση της δημόσιας διοίκησης και των δημοσίων υπηρεσιών, για τις αντικειμενικές αξίες που αυξήσατε σε λαϊκές γειτονιές, για τις ρυθμίσεις οφειλών που δεν τολμήσατε να φέρετε για το 2017. Να μην ξεχνάμε ότι δεν είχε υπήρχε ρύθμιση. Μετά από 50 μήνες ήρθε μια ρύθμιση. Για τον ΕΝΦΙΑ, να μιλήσουμε για την δημόσια περιουσία, να μιλήσουμε για τις ληξιπρόθεσμες οφειλές και πόσο αυξήθηκαν αυτά τα χρόνια του ΣΥΡΙΖΑ και σε σχέση και με το παρελθόν και να δούμε και τι γινόταν πριν το 2014. Εμείς δεν φοβόμαστε να κάνουμε μια συζήτηση και για πριν το 2014. Εμείς είμαστε περήφανοι για την οικονομική μας πολιτική ως παράταξη, γιατί πάντα λέγαμε την αλήθεια στον ελληνικό λαό.

Να μιλήσουμε όμως και για τα capital controls. Γιατί, κυρία Παπανάτσιου, που σας βλέπω να χαμογελάτε, το 2017 οι κατασχέσεις υπερέβησαν τα 1,7 εκατομμύρια ευρώ. Εσείς ήσασταν Υπουργός. Να σας πω τι λέει ο Συνήγορος του Πολίτη στην ειδική έκθεση στη σελίδα 34; Λέει ότι: «Κατά την περίοδο αυστηρής ισχύος των ελέγχων των capital controls, όπου η έξοδος από λογαριασμό ή το άνοιγμα νέου λογαριασμού δεν ήταν δυνατά, η πρακτική κατάσχεση των κοινών λογαριασμών οδήγησε, συχνά, σε κατασχέσεις εισοδημάτων μη οφειλετών του δημοσίου». Αυτή ήταν η κατάσταση και αυτό ήταν το μπάχαλο που φέρατε στην δημόσια διοίκηση.

Κλείνοντας, κύριε Πρόεδρε, για να μην στερώ το χρόνο και από τον κ. Υπουργό και από τους υπόλοιπους συναδέλφους, θέλω να πω ότι αυτή τη στιγμή έχουμε έναν ισολογισμό και έναν απολογισμό που αποτυπώνει μια κακή οικονομική πολιτική, η οποία χτύπησε την μεσαία τάξη, τα χαμηλά εισοδήματα και το κυριότερο δεν έδινε μια προοπτική ανάπτυξης στη χώρα.

Βλέποντας τον Απολογισμό και τον Ισολογισμό του 2017 και από την άλλη ένα φορολογικό νομοσχέδιο της σημερινής Κυβέρνησης του Κυριάκου Μητσοτάκη και της Ν.Δ. στη διαβούλευση, βλέπει κανείς ποιο ήταν το χθες και ποιο είναι το αύριο και τι δρόμοι ανοίγονται για ένα αύριο με κοινωνική δικαιοσύνη πραγματική.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε τον κ. Σπανάκη.

Κύριε Συρμαλένιε, αυστηρά μια διευκρίνιση

**ΝΙΚΟΛΑΟΣ ΣΥΡΜΑΛΕΝΙΟΣ:** Όχι, δεν είναι θέμα διευκρίνισης. Απλά, επειδή ο κ. Υπουργός, αναφέρθηκε στα περίπου 30 δισεκατομμύρια, όπως είπε φορολογία που έβαλε ο ΣΥΡΙΖΑ μαζί με τα πλεονάσματα.

Θα ήθελα, να κάνετε και τον υπολογισμό. Πόσα χρήματα εξοικονομήθηκαν από τα μικρότερα πλεονάσματα που συμφωνήσαμε εμείς σε σχέση με αυτά που είχε συμφωνήσει η Κυβέρνηση Σαμαρά-Βενιζέλου μέχρι το 2030. Κάτι 4,5% πλεόνασμα, που το 1% είναι 1 δισεκατομμύρια 800 εκατομμύρια. Πολλαπλασιάστε, κάνετε τον πολλαπλασιασμό, να δείτε συνολικά πόσα δισεκατομμύρια θα έβγαιναν μέχρι το 2030 και πόσα εξοικονομήθηκαν με τα 3,5% μέχρι το 2022. Αν κάνατε χρήση και του «μαξιλαριού» με τον καταπιστευτικό λογαριασμό και πηγαίναμε στα 2,5%, τότε δεν θα ήταν όπως τα εμφανίζετε. Γιατί, εδώ υπάρχει μια παραπλανητική εικόνα.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε πολύ. Έχω να κάνω κι εγώ μια ερώτηση. Είπατε, ότι δεν μπορούμε να διευθετήσουμε ή να διαθέσουμε ή να χειριστούμε τα χρήματα που είναι στο «μαξιλάρι», το οποίο μόλις περιγράφηκε, μόνοι μας, με απόφαση δηλαδή του Υπουργού Οικονομικών. Καλώς κατάλαβα; Και μέχρι πότε θα είναι αυτό. Διευκρινίζετε παρακαλώ στην απάντησή σας.

Ευχαριστώ.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών):** Θα απαντήσω πρώτα στην τελευταία ερώτηση. Καταπιστευτικός λογαριασμός, σας εξήγησα πολύ προσεκτικά, ότι η συμφωνία που είχε κάνει η προηγούμενη Κυβέρνηση αφορά πρωτογενή πλεονάσματα.

Ό,τι λογαριασμό και να βάλεις στα ευρωπαϊκά οικονομικά και σε παγκόσμια, δηλαδή ο τρόπος που γίνονται οι προϋπολογισμοί δεν μπορείς να χρησιμοποιήσεις χρήματα από τα προηγούμενα χρόνια, εκτός εάν κανείς έλλειμμα. Δεν έχει καμία σημασία, πόσα λεφτά έχεις στην άκρη, αφού είσαι δέσμιος του Μάαστριχτ ή έτη περαιτέρω της δικής σας συμφωνίας -της συμφωνίας του ΣΥΡΙΖΑ δηλαδή- με τους δανειστές, διότι δεν μπορούν να χρησιμοποιηθούν αυτά τα λεφτά.

Εξ ου και αυτό το τσέκαρα, ποτέ δεν τέθηκε επίσημα στο Eurogroup το θέμα του καταπιστευτικού λογαριασμού. Δηλαδή, μόνοι σας τα λέγατε, μόνοι σας τα λέτε και τώρα. Εάν μια Κυβέρνηση, όταν έχει την Κυβέρνηση, δεν θέτει το θέμα εκεί πρέπει να το θέσει -το λέω πολύ πρακτικά- δεν τέθηκε. Από την ώρα που δεν τέθηκε στο Eurogroup που είναι και αυτό που αποφασίζει – Κομισιόν δεν έχει κανένα ρόλο στην τελική απόφαση- το αποφασίζων όργανο δεν άκουσε ποτέ τη λέξη καταπιστευτικός, ποτέ. Αυτό είναι η μία απάντηση.

Η δεύτερη αφορά το 4,5%. Εγώ θυμάμαι ίσως ο κ. Παπαδημητρίου μπορεί να το θυμάται καλύτερα, ότι αφορούσε δύο χρόνια το 4,5% και συνοδευόταν από μια πολύ ταχύτερη ανάπτυξη. Αυτό ήταν το κλειδί εκείνης της συμφωνίας.

Για το 2030 εξ όσων γνωρίζω τίποτε δεν έχει υπογραφεί. Εάν έχετε τα κείμενα μπορείτε να καταθέσετε στη Βουλή. Εγώ εδώ είμαι, θα το ξανασυζητήσουμε.

Σε ό,τι αφορά τώρα τα άλλα θέματα που τέθηκαν από τον κ. Αλεξιάδη. Καταρχήν, ναι, προφανώς υπάρχει πάντα ανάγκη, να συζητήσουμε τη διαδικασία του Προϋπολογισμού και υπάρχουν και άλλα πράγματα, που θα μπορούσαμε να συζητήσουμε, να δούμε πως δεν θα ψηφίζονται οι δημοσιονομικές επιβαρύνσεις, χωρίς την Έκθεση του Γενικού Λογιστηρίου.

Εγώ προσωπικά, είμαι πάντα έτοιμος να κάνω έναν τέτοιο διάλογο, εντός, εκτός, όπου το επιθυμείτε.

Σε σχέση με τα ληξιπρόθεσμα, είναι σαφές, ότι περίμεναν οι άνθρωποι τις 120 δόσεις. Μπήκαν μαζικά, θα έχουμε μια μείωση των ληξιπρόθεσμων.

Σε σχέση με τα άλλα ληξιπρόθεσμα, του δημοσίου. Είμαστε στο σκληρό πυρήνα των ληξιπρόθεσμων που έχει κυρίως γραφειοκρατικά προβλήματα. Θα δούμε στον επόμενο χρόνο, πιστεύω ότι θα έχουμε μια σοβαρή μείωση. Τα γραφειοκρατικά προβλήματα, όμως, είναι κάτι που πρέπει να λύνουν οι κυβερνήσεις.

Ένα τελευταίο και κλείνω. Άκουσα τη λέξη «επεκτατική πολιτική» από την κυρία Παπανάτσιου για το 2017. Συγνώμη, 4,18% πρωτογενές πλεόνασμα. Ούτε το ΔΝΤ, ούτε οι Βαυαροί υπερσυντηρητικοί θα την ονόμαζαν αυτή επεκτατική πολιτική. Είναι βαριά περιοριστική πολιτική, άνευ λόγου και αιτίας.

**ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε πολύ.

Από τις τοποθετήσεις των Εισηγητών και των Ειδικών Αγορητών, έχει καταγραφεί η θέση των Κομμάτων, όπου προκύπτει ότι η Νέα Δημοκρατία και ο ΣΥΡΙΖΑ έχουν ταχθεί υπέρ, ενώ το Κίνημα Αλλαγής, το Κ.Κ.Ε., η Ελληνική Λύση - Κυριάκος Βελόπουλος, και το ΜέΡΑ25, έχουν ταχθεί κατά.

Επομένως, τα σχέδια νόμων του Υπουργείου Οικονομικών, α) «Κύρωση του Απολογισμού του Κράτους, οικονομικού έτους 2017» και β) «Κύρωση του Ισολογισμού του Κράτους, οικονομικού έτους 2017», γίνονται δεκτά, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Παπαδημητρίου Χαράλαμπος, Σπανάκης Βασίλειος – Πέτρος, Αλεξιάδης Τρύφων, Παπανάτσιου Αικατερίνη, Συρμαλένιος Νικόλαος, Καραθανασόπουλος Νικόλαος, Βιλιάρδος Βασίλειος και Λογιάδης Γεώργιος.

Λύεται η συνεδρίαση.

Τέλος και περί ώρα 17.15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑΛΑΜΠΟΣ ΠΑΠΑΔΗΜΗΤΡΙΟΥ ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ**